टटका खबर (शनिचर, 15 अगस्त 2015) – टटका खबर\nआजु आजादी के 68वां सालगिरह का मौका पर लाल किला से देश के संबोधित करत प्रधानमंत्री नरेंद्र मोदी कहनी कि तय समय का भितरे परियोजना आ काम पूरा करावे के नया संस्कृति के शुुरूआत हो गइल बा उनका सरकार से. एक रैंक एक पेंशन पर बोलत कहनी कि जल्दिए एकर सही रूप सोझा आ जाई. कहनी कि एह मुद्दा के पिछला कई बरीसन से अझूरा के राख दीहल गइल बा आ सझुरावे में समय लागत बा बाकिर काम हो के रही काहे कि सिद्धान्त रुप से सरकार एह बात से सहमत बिया. गरीबन तकले वित्तीय समावेशन चहुँपावे के बात करत पीएम के कहना रहल कि हर बैँक शाखा एगो दलित आ एगो आदिवासी के करजा देव जेहसे विकास जमीनी स्तर तक चहुँपे.\nआजादी के सालगिरह से पहिले वाला साँझ राष्ट्र के संबोधित करत राष्ट्रपति प्रणव मुखर्जी कहनी कि संसद के अखाड़ा बना दीहल गइल बा जबकि उहवांं जनता के हित में बातचीत होखे के चाहीं.\nउत्तर प्रदेश में आईपीएस अफसर अमिताभ ठाकुर के शिकायत का बारे मेंं एक बेर फेरू हजरतगंज थाना आपन रिपोर्ट लखनऊ के सीजेएमकोर्ट में पेश ना कइलसि. अमिताभ ठाकुर मुलायम सिंह पर धमकी देबे के अछरंग लगवले बाड़न.\nशुक का दिने शुरू भइल यूपी विधानसभा देश के राष्ट्रपति रहल भारत रत्न डॉ. एपीजे अब्दुल कलाम के श्रद्धांजलि दिहला का बाद दू दिन खातिर टार दीहल गइल. अगिला बइठक अब 17 तारीख के 11 बजे से होखी.\nबलिया के फेफना इलाका के अगरसण्डा गाँव के गायक संजय के मौत पचीस साल का उमिर में संदेह करे लायक हालात में शुक का दिने हो गइल. संजय के पेट में दरद का बाद जिला अस्पताल ले जाइल गइल जहाँ डाक्टर उनका के मरल बता दिहले.\nकेन्द्रीय वस्त्र राज्य मंत्री संतोष गंगवार के कहना बा कि केन्द्र सरकार वाराणसी में टेक्स्टाइल पार्क खोलल चाहत बिया बाकिर राज्य सरकार एकरा के मंजूरी दे देव तब.\nछपरा के जयप्रकाश महिला कॉलेज के माॅडल कॉलेज बनावे के एलान केन्द्र सरकार का ओर से हो गइल बा आ एकरा खातिर काॅलेज के चार करोड़ रुपिया के अनुदान दीहल गइल बा. एह में से दू करोड़ रुपिया रिलीजो कर दीहल गइल बा.\nमढ़ौरा में बनेवाला डीजल रेल इंजन कारखाना खातिर लीहल गइल जमीन शुक का दिने जिलाधिकारी दीपक आनंद रेलवे अधिकारियन के सँउप दिहलन. ई देश के दुसरका आ बिहार के पहिला कारखाना होखी. कारखाना खातिर सवा दू सौ एकड़ जमीन लीहल गइल बा.\nविधानसभा चुनाव देखत बनियापुर थाना इलाका के सात गो दागियन के पुलिस तड़ीपार कर दिहले बिया. एहमें पुछरी निवासी सत्येन्द्र सिंह, शंभू पांडेय, चेतन छपरा निवासी मणिभूषण सिंह, उस्ती निवासी बलवंत सिंह, धनांव निवासी रंजीत राय, पुछरी निवासी सुनील महतो, हरिहरपुर निवासी भुअर कुंवर आ सुनील महतो के नाम शामिल बा.\nझारखंड मे भइल सड़क हादसा में मरे वाला तेरहो लोग सिवान जिला के रहुवे. नौतन थाना के सेमरा गांव के रहे वाला शंभू प्रसाद नवासा पर आंदर बाजार में बस गइल रहलें. एह हादसा में उनकर पूरा परिवार खतम हो गइल आ केहू रोवहू वाला नइखे बाचल.\nपहिलका पत्नी के नइहर भेज आपन बारात ले के बेतिया चहुँपल दरौंदा थाना के पचबरवा गाँव के नेजामुद्दीन के पुलिस पकड़ ले आइल आ निकाहो रद्द करा दिहलसि.\nसिवान जिला के तारका आ बेलौर गांवन का बीच नहर मे शुक का सबेरही से एगो औरत के लाश उपराइल रहल बाकिर थाना के जानकारी दिहला का बावजूद कुछ कइल ना गइल.\nपटना के गाँधी मैदान में आजादी के सालगिरह का दिने झंडा फहरावत मुख्यमंत्री नीतीश कुमार कहलन कि केन्द्र बिहार के रुपिया देव भा मत बाकिर बिहार के विशेष राज्य के दरजा जरुर दे दे‌व.\nजदयू-राजद-कांग्रेस महागठबन्हन में बाकी गोलन ला कवनो सीट ना छोड़ला का चलते विरोध तेज हो गइल बा. राकांपा अकेले लड़े के एलान कर दिहले बिया त सपा के कहना बा कि ऊ वामदल का साथे मिल के लड़ के सोचत बिया. एह बीच महागठबन्हन के बचावे के कोशिशो तेज हो गइल बा काहे कि अबकी के चुनाव लालू आ नीतीश दुनू जने खातिर अब ना त कबहूं ना वाला हाल के हो गइल बा.\nकांग्रेस के देश विरोधी गतिविधि का खिलाफ भाजपा देश के हर कोना से ओकरा पर हमला कइलसि. कहलसि कि कांग्रेस देश के बढ़न्ती देखल नइखे चाहत आ एही चलते पहिलहीं बता दिहले रहुवे कि मानसून सत्र में कवनो काम ना होखे दी आ वइसने कर देखवलसि. शुक का दिने अठाइस गो शहर से भाजपा नेता आपन बयान जारी कइलें. एह में भाजपा के सगरी मुख्यमंत्री के बयानो शामिल रहल.\nराज्य भर में आ देश के दोसरो जगहा जाए आवे खातिर उत्तर प्रदेश सरकार अपना ला अमेरिका में बनल एगो नौ सीट वाला हवाई जहाज आ अतने सीट वाला हेलीकॉप्टर खरीदे पर सवा सौ करोड़ रुपिया बूक दिहले बिया.\nचाल उलटा पड़त देख अब कांग्रेस सफाइ देत बिया कि ऊ कबो वस्तु आ सेवा कर विधेयक, जीएसटी, के विरोध ना कइलसि. ओकर कहना बा कि ई विधेयक त ओकरे बनावल ह. बाकिर इहो तय बा कि सब कुछ जानत समुझत कांग्रेस बाकायदा योजना बना के एह विधेयक के पारित होखे से रोक दिहलसि.\nकाल्हु अधरतिया से पेट्रोल आ डीजल के दाम घटा दीहल गइल बा. पेट्रोल में हर लीटर पर 1.26 रुपिया आ डीजल में 1.19 रुपिया के कमी कइल गइल बा.\nपूर्वोत्तर में पर्यटन के बढ़ावा देबे खातिर गुवाहाटी में हेलीकॉप्टर केंद्र बनावे के फैसला कइले बावे केंद्रीय नागरिक उड्डयन मंत्रालय.\nआजु काल्हु मीडिया का निशाना पर आइल राधे मां के बंबई हाई कोर्ट से अगवाह जमानत मिल गइल बाकिर थाना में उनुका से पाँच घंटा ले पूछताछ कइल गइल.\nसानिया मिर्जा के राजीव गांधी खेल रत्न पुरस्कार देबे के एलान शुक का दिने कर दीहल गइल आ देश के ई सबले बड़का सम्मान पाए वाली ऊ दुसरका खिलाड़ी बन गइली. एकरा साथ ही सरकार 15 गो अर्जुन पुरस्कारो के एलान क दिहलसि जवन क्रिकेटर रोहित शर्मा, निशानेबाज जीतू राय, जिम्नास्ट दीपा करमाकर, हॉकी खिलाड़ी पीआर श्रीजेश, कुश्ती पहलवान बजरंग अउर बबीता, एथलीट एमआर पूवम्मा, बैडमिंटन खिलाड़ी के श्रीकांत अउर मुक्केबाज मनदीप जांगड़ा के नाम शामिल बा.\nबांग्लादेश के संस्थापक शेख मुजीबुर रहमान के दू दू हाली भारत के खुफिया एजेन्सी का तरफ से चेतावल गइल रहुवे आ साजिश रचे वालन के जानकारिो दीहल गइल रहे बाकिर दुनू बेर शेख मुजीबुर रहमान एह चेतावनी के अनदेखी कर दिहलन काहे कि ऊनुका ना लागत रहुवे कि उनकर लोगे उनकर हत्या कर दी.


टटका खबर : सोमार, 20 जुलाई 2015 (सबेर) – टटका खबर\nटटका खबर : सोमार, 20 जुलाई 2015 (सबेर)\nहाजीपुर से गाजीपुर जाए वाली नेशनल हाईवे के चार लेन के बनावे के काम शुरु होखे वाला बा. आजुकाल्हु एह सड़क पर चले वाली गाड़ियन के सर्वे हो रहल बा. हालांकि रिविलगंज में एकर का उपाय निकालल जाई इहो देखे जोग होखी काहे कि ओह इलाका में सँसरे के जगह ना मिल पावे पातर रास्ता होखे का चलते.\nभईंस आ भईंस में फरक होखेला. एगो रहली सँ आजम खान के भईंस कि ओकनी के खोजे ला यूपी पुलिस आनन फानन में लाग गइल आ खोज निकललसि उनुका भईंसियन के. बाकिर तय मानीं कि बलिया जिला के बाँसडीह इलाका के बकवां गाँव के एगो राजभर परिवार के भईँस नइखे मिले वाला. रात में सूतल घरी बदमाश अइलें आ घरवालन के मार पीट के भईंस खोल ले गइलें. बाद में पुलिस चहुँपल जरूर बाकिर ओकरा हाथे कुछ लागे वाला नइखे.\nवाराणसी में अलग अलग भइल चार गो सड़क हादसा में चार लोग के मौत हो गइल. एहीमें एगो इंजिनियरिंग छात्रो के मौत शामिल बा जवना केस में ओह मोपेड चलावे वाला पर मुकदमा दर्ज हो गइल बा जवना से ठोकर लागल रहुवे.\nमिर्जापुर के विजयपुर गाँव में अतवार का दिने ठनका गिरला से तीन गो लड़िकन के मौत हो गइल. ई लोग जंगल में पतई बीने गइल रहुवे आ गाछ पर ठनका गिरला से एह लोग के मौत हो गइल. साथे गइल एगो मेहरारुओ बहुते झँउसल बाड़ी जिनकर इलाज चलत बा.\nसोनभद्र जिला के भुसौलिया गाँव में भईंस चरावे निकलल एगो आदमी आ जुड़वरिया गाँव के एगो नवही के मौत ठनका गिरला से हो गइल. सरईग़ढ़ के एगो आदमी के झँउसे के खबर बा.\nचंदौली जिला के रेवसा गाँव में ठनका गिरला से धान के रोपनी करत सात गो मेहरारू झउँस गइल बाड़ी सँ. सभन के जिला अस्पताल भेजल गइल बा इलाज खातिर.\nयूपी के बिजली विभाग में डाक्टरन आ शिक्षकन के बहाली होखे वाला बा. विभाग के अस्पताल आ स्कूलन खातिर ई बहाली कइल जाई.\nसारण जिला के दिघवारा इलाका के छतरपुर गाँव में एगो घर से लाखो रुपिया के गहना नकदी चोरावे वाला चोरन के पुलिस गिरफ्तार कर लिहले बिया. पहिले त एगो चोर के गाँवे वाला धर लिहलें आ पुलिस के सउँप दिहलें. बाद में ओकरा से मिलल जानकारी का बाद दू गो अउरी चोरन के पकड़ल गइल बा बाकिर चोरी के सामान नइखे बरामद हो सकल.\nसारण जिला के अतरसन पंचायत के मेधू छपरा गाँव के एक आदमी एसपी का लगे लिखित शिकायत कइले बाड़न कि उनुका बेटा के इंटरव्यू पिछला 29 जून के दानापुर छावनी में भइल रहुवे. अब उनुका लगे एगो फोन आइल बा कि फिजिकल, लिखित आ इंटरव्यू में बढ़िया कइला का बावजूद ओकर बहाली ना हो पाई अगर पाँच लाख रुपिया नइखऽ देत.\nपिछला साल सितंबर में भइल एगो दहेज हत्या का मामिला में सारण जिला के परसा थाना के अन्याय गाँव से एक आदमी के गिरफ्तार कर लिहलसि पुलिस. एही मामिला में जेल में बंद श्यामनंदन राय के इलाज का दौरान मौत हो चुकल बा.\nसिवान जिला के हुसैनगंज थाना के सियाड़ीगढ़ गाँव के एगो नवही के सरैया गाँव का लगे ओकरे मोटरसाइकिल पर पीछे बइठल एगो आदमी कनपटी पर सटा के गोली मार दिहलसि. एकरा बाद घवाहिल आ बेहोश ओह नवही के पटना अस्पताल रेफर कर दीहल गइल बा. ओकरा होश में अइला का बाद पता चली कि पीछे बइठल आदमी कवन रहुवे आ कवनाबात पर ओकरा के गोली मरलसि. बतावल जात बा कि मरे वाला के बाप सउदी अरब में नौकरी करेलें आ ओहिजा से दोसरो लोग उनुके खाता में रुपिया भेजत रहेला जवना कि ई नवही ओह लोग का घरे चहुँपा देला. हो सकेला कि एही लेनदेन ले के ई काण्ड भइल होखे.\nबेगूसराय जिला के बलिया के रहे वाला दू गो मकई व्यापारियन के गरदन रेत के खगड़िया जिला के मथुरापुर नवटोलिया गाँव में शनिचर देर रात हत्या क दीहल गइल. परिवारवाले एकरा पाछे कवनो साजिश के अनेसा जतावत बाड़े.\nसीतामढ़ी जिला के भवानीपुर गाँव के एगो आदमी के ईद का दिने अपने तीन बरीस के बेटा सोफियान के हत्या के आरोप में गिरफ्तार कर लीहल गइल बा. ऊ अपना दोसरको बेटा आ बीबी के मुआवे चाहत रहुवे बाकिर ऊ लोग भाग के आपन जान बचावल. बतावल जात बा कि ऊ अपना भतीजियो के हत्या कइले रहुवे बाकिर गाँव के लोग ओह मामिला के दबा दिहले रहुवे.\nऑस्‍ट्रेलिया लॉर्डस में खेलल गइल दुसरका टेस्‍ट मैच में इंग्‍लैंड के 405 रन से हरा दिहलसि. अब पाँच मैच के एह सीरिज में दुनू टीम एक एक मैच जीत के बरोबरी पर आ गइल बाड़ी सँ.\nगोवा घूसखोरी काण्ड में तब के दू गो कांग्रसी मंत्रियन पर सन्देह जतवले रक्षा मंत्री मोहन पर्रिकर आ कहलन कि एकर जाँच सीबीआई से होखे के चाहीं काहे कि अंतर्राष्ट्रीय मामिला होखे का चलते गोवा पुलिस एकर जाँच ना कर सके. ई घूस काण्ड कांग्रेसी मुख्यमंत्री दिगम्बर कामत का समय भइल रहुवे.\nभारत आ रूस मिल के दू सौ सैनिक हेलीकाप्टर ‘केए 226टी’ भारत में बनइहें. एह खातिर तकनीकि दे देबे ला रूस तइयार हो गइल. एकर काम हिन्दुस्तान एरोनेटिक्स लिमिटेड के मिले वाला बा.\nग्रीस में पिछला तीन हप्ता से बंद बैंक आजु सोमार का दिने खुले वाला बाड़ी सँ. अब लोग अपना खाता से रोज 60 यूरो का जगहा हप्ता भर में एके बेर 420 यूरो निकाल सकीहें.\nइस्लामिक स्टेट के कहना बा कि गरदन काटे के काम त जारी राखी बाकिर एकर वीडियो अब से जारी ना करी काहे कि एहसे इस्लामी आतंकियन के निर्दयी चेहरा दुनिया का सोझा आ जात बा.\nTags: News in Bhojpuri, क्रिकेट, गाजीपुर, ग्रीस, चंदौली, टटका खबर, बलिया, भोजपुरी में खबर., मिर्जापुर, वाराणसी, सारण, सिवान, सोनभद्र


Bihar Election 2021 The issue of liquor ban was raised in Bihar 100 years ago - Bhojpuri: बिहार बिधानसभा में 100 साल पहिले ही उठल रहे शराबबंदी के मुद्दा – News18 हिंदी\nAssembly Election: बिहार विधानसभा भवन. सौ साल के राजनीतिक इतिहास के गवाह.7फरवरी 2021 के दिन पहिला बैठक भइल रहे. ओह घरी बिहार अउर उड़ीसा एक्के राज्य रहे. लेजिस्लेटिभ काउंसिल (विधायी परिषद) के बैठक के अध्यक्षता कइले रहन सर वाल्टर मोरे.\nराज्य के पहिला राज्यपाल लौर्ड सत्येन्द्र प्रसन्नो सिन्हा के अभिभाषण से बैठक के शुरुआत भइल रहे. ई कतना सुखद आश्चर्य के बात बा कि आज से सौ साल पहिले जब लेजिस्लेटिभ काउंसिल के बैठक भइल रहे तब राज्यपाल आपन भाषण में शराबबंदी के जिक्र कइले रहन. लौर्ड सिन्हा कहले रहन, शराबबंदी के जरिये समाज सुधार के बढ़ावा देवे के चाहीं. सौ साल बाद आज शराबबंदी बिहार के पहचान बन गइल बा.\nबिहार बिधानसभा भवन के निर्माण\n22 मार्च 1912 के बंगाल से अलग होके ‘बिहार अउर उड़ीसा’ राज्य बनल रहे. 43 सदस्यीय लेजिस्लेटिभ काउंसिल के गठन भइल रहे. एकरा में 24 सदस्य के चुनाव अउर 19 सदस्य के मनोनयन होत रहे. पहिले चुनिंदा लोग के ही भोट देवे के अधिकार रहे. बिहार अउर उड़ीसा नाया राज्य तs बन गइल लेकिन एकर विधानसभा भवन अउर सचिवालय ना रहे. लेजिस्लेटिभ काउंसिल के मेम्बर लोग के अलग-अलग जगह पs बैठक करे के पड़े. एही बीच भारत सरकार अधिनियन 1919 के मोताबिक भारत में नाया शासन बेवस्था शुरू भइल. केन्द्र में दू सदन वली बिधायिका के शुरुआत भइल. राज्य के शासन आरक्षित अउर हस्तांतरित बिषय में बांट दिल गइल. राज्य में शासन के संचालन राज्यपाल के जिम्मे रहे. राज्यपाल आरक्षित बिषय के शासन कार्यकारी परिषद (नौकरशाही) के माध्यम से करत रहन. जब कि हस्तांतरित बिषय के शासन ऊ मंतरी लोग के सहयोग से कतर रहन. मंतरी के चुनाव लेजिस्लेटिभ काउंसिल के मेम्बर में से कइल जात रहे. राज्यपाल कवनो मंतरी के बर्खास्त कर सकत रहे.\nराज्यपाल सत्येन्द्र प्रसन्नो सिन्हा\n1919 के भारत शासन अधिनियम के मोताबिक बिहार अउर उड़ीसा के पूर्ण राज्य के दर्जा मिल गइल. उपराज्यपाल के जगह राज्यपाल के नियुक्ति भइल. लौर्ड सत्येन्द्र प्रसन्नो सिन्हा बिहार अउर उड़ीसा के पहिला राज्यपाल बनले. नया राज्य तs बन गइल लेकिन बिधानसभा के भवन ना रहे. तब लेजिस्लेटिभ काउंसिल के बैठक खातिर नाया भवन बनावे के तइयारी शुरू भइल. 1920 में बिल्डिंग के काम पूरा हो गइल. आज इहे भवन बिहार विधानसभा के मेन बिल्डिंग के रूप में हमनी के सामने मौजूद बा. 1919 में एकरा के लेजिस्लेटिभ काउंसिल कहल जात रहे. पहिले के तुलना में सदन के सदस्य संख्या 43 से बढ़ के 103 हो गइल जवना में 76 सदस्य के चुनाव होत रहे अउर 27 सदस्य मनोनीत होत रहन.7फरवरी 1921 के दिन बिहार अउर उड़ीसा राज्य लेजिस्लेटिभ काउंसिल के पहिला बैठक ई नयका भवन में भइल रहे. राज्य के पहिला राज्यपाल सत्येन्द्र प्रसन्नो सिन्हा के अभिभाषण से सत्र के शुरुआत भइल.\nबिहार के पहिला राज्यपाल\nलार्ड सत्येन्द्र प्रसन्नो सिन्हा के जन्म पश्चिम बंगाल के रायपुर में भइल रहे. ऊहां के वकालत में नाम कमइला के बाद कांग्रेस के राजनीत कइनी. 1915 में कांग्रेस के अध्यक्ष भी चुनल गइनी. ऊहां के पहिला भारतीय रहीं जिनका के अंग्रेजी राज में प्रांतीय शासन के बागडोर दिहल गइल रहे.7फरवरी 1921 के उहां के बिहार-उड़ीसा लेजिस्लेटिभ काउंसिल के नयका भवन (पटना स्थित मौजूदा बिधानसभा भवन) में पहिला भाषण कइनी. ऊहां के कहले रहीं, शराबबंदी से समाजसुधार के कोशिश के बढ़ावा देवे के चाहीं. शराब अउर नसा के नियंत्रण खातिर अइसन नीति बनावे के चाहीं कि जेकरा से सरकार के भी इच्छा सम्मान होखे अउर जनता के भी. मतलब बिहार में सौ साल पहिले ही शराबबंदी से समाजसुधार के कोशिश शुरू हो गइल रहे. आखिरकार 95 साल बाद 2016 में पूर्ण शराबबंदी लागू हो गइल. लेकिन अफसोस के बात ई रहल कि लार्ड सिन्हा 11 महीना ही राज्यपाल रह पवले. तबीयत खराब रहे के वजह से ऊ राज्यपाल के पद से इस्तीफा दे देले. बिहार-उड़ीसा राज्य के विधायी परिषद में पहिले 43 (1912) सदस्य रहन. 1919 में सदन के संख्या 103 हो गइल. मतलब बिहार के नयका भवन में जब विधायी परिषद के बैठक शुरु भइल तs ओह घरी सदन में कुल 103 सदस्य रहन.\n1936 में बिहार बिधानसभा\n17 साल तक बिहार उड़ीसा एक राज्य रहल. 1935 में भारत सरकार अधिनियम पास भइला के बाद 1 अप्रील 1936 के बिहार अउर उड़ीसा अलग-अलग राज्य बन गइल. बिहार में बिधायी कार्य खातिर द्विसदनात्मक बेवस्था लागू भइल. एकरा बाद बिहार विधानसभा अउर बिहार विधान परिषद के गठन भइल. बिहार विधानसभा के सदस्य संख्या 103 से बढ़ के 152 हो गइल. चूंकि बिहार विधान परिषद के गठन पहिला बेर भइल रहे एह से ओकर सदस्य संख्या 30 रहे. बिहार विधान परिषद खातिर नया भवन बनल रहे जेकरा में 22 जुलाई 1936 के पहिला बैठक भइल रहे. बैठक के अध्यक्षता राजीव रंजन प्रसाद कइले रहन. 1937 में 152 सदस्य के चुनाव खातिर बिहार विधानसभा के चुनाव भइल रहे. कांग्रेस के जीत मिलल रहे. लेकिन राज्यपाल के दखल के बिरोध में कांग्रेस सरकार बनावे से इंकार कर देलस. तब राज्यपाल, मुस्लिम इंडिपेंडेंट पार्टी के अध्यक्ष मोहम्मद यूनुस के सरकार बनावे खातिर नेवता देले. ओह घरी राज्य के मुखमंतरी के प्रधानमंतरी कहल जात रहे. एह तरे मोहम्मद यूनुस बिहार के पहिला प्रधानमंतरी बनले. लेकिन तीन महीना बाद उनका पद से हटे के पड़ल. एकरा बाद 20 जुलाई 1937 के श्रीकृष्ण सिंह ने अगुआई में कांग्रेस के सरकार बनल.\nआजादी के बाद बिहार बिधानसभा\nआजादी के बाद 1952 के पहिला चुनाव भइल. ओह घरी बिहार विधानसभा में कुल 330 सदस्य रहन. राज्य पुनर्गठन आयोग 1956 के सिफारिश के बाद बिहार विधानसभा के सदस्य संख्या घट के 319 हो गइल. 1962, 1967, 1969 अउर 1972 में 319 सीट खातिर बिधानसभा के चुनाव भइल. 1977 में आबादी बढ़े के आधार पs बिधानसभा 324 सदस्यीय हो गइल. एक मनोनीत सदस्य के भी प्रावधान रहे. सन 2000 में झारखंड के बंटवारा के बाद बिहार बिधानसभा के सदस्य संख्या 243 रह गइल. बिहार के 81 विधानसभा सदस्य झरखंड बिधानसभा के सदस्य बन गइले. एक मनोनीत सदस्य मिला के झारखंड बिधानसभा के सदस्य संख्या 82 हो गइल. मतलब सौ साल के राजनीतिक सफर के बाद अब बिहार विधानसभा में 243 सदस्य बाड़े.\nTags: Bhojpuri News, Bihar election news


बलिया न्यूज, 07 अप्रैल 2016 – टटका खबर\nबलिया न्यूज, 07 अप्रैल 2016\nमाथा में लागल गोली से पतोह के मरला का बाद बसपा सांसद नरेन्द्र कश्यप आ उनुका मेहरारू आ बेटा के गाजियाबाद पुलिस दहेज मुकदमा में गिरफ्तार कर लीहले बिया.\nमौत के कारण बनल गोली के चलावल से अबहीं ले तय नइखे हो सकल. खुदकुशी ह कि हत्या से अबहीं ले पता नइखे बाकिर पतोह के नईहर के लोग दहेज ला प्रताड़ित करे के के लिखववले बा.\nपूर्व सांसद बब्बन राजभर के बहुजन समाज पार्टी से निकाल दीहल गइल बा एह बात के एलान बियफे का दिने बसपा कोआर्डिनेटर मदन राम बलिया में क दीहलन. बाकिर बब्बन राजभर के कहना बा कि उनुका खिलाफ भइल कवनो कार्यवाही के जानकारी नइखे.\nडॉक्टर राममनोहर लोहिया समग्र ग्राम्य विकास योजना में जौनपुर जिला के 215 गो गाँवन के शामिल कइल गइल बा. ई जानकारी जौनपुर के जिलाधिकारी पत्रकारन के दीहलन.\nबलिया जिला के नरही इलाका के फिरोजपुर गांव में फिरोजपुर गांव में बुध का रात लागल आग से एगो बुढ़िया के मौत हो गइल. 8 गो मँड़ई राख हो गइली सँ.\nबलिया: जिला महिला अस्पताल में लावारिस हाल में भरती एगो मेहरारू के हालत बिगड़ला पर अस्पताल अधीक्षिका दू गो वार्ड कर्मचारियन का साथे ओकरा के बीएचयू भेजवा दिहली. एह नेक काम में गइल दुनू कर्मचारियन के ओहिजा बन्हक बना लिहला के खबर बा. ओहिजा के डाक्टर आ कर्मचारी सुविधा शुल्क वसूलल चाहत बाड़न. मामिला एसपी के बता दीहल गइल बा.\nTags: जौनपुर, बलिया, बसपा


सगरी खबर भोजपुरी में (शनिचर, 13 जून 2015) – टटका खबर\nबिहार विधानसभा चुनाव खातिर भाजपा के चुनाव प्रभारी अनंत कुमार के आ सह प्रभारी धर्मेन्द्र कुमार के बनावल गइल बा. एह बीच रामविलास पासवान के लोजपा, उपेन्द्र कुशवाहा के आरएलएसपी आपन आपन गोल के सीट बढ़वावे का जुगत में लागल बाड़े. सभे जानत बा कि भाजपा कवनो एक आदमी के नेता बना के चुनाव लड़े का पोजिशन में नइखे. सुशील मोदी के पार्टी में बहुते विरोध बा आ अगर बा बनावल जाव त सुशीलो पार्टी के कबाड़ा करवा सकेलें. देखे जोग रही कि पार्टी एह उगिलत आन्हर घोंटत कोढ़ी वाला दुविधा से कइसे पार पावत बिया.\nशुक के साँझ से शुरू भइल बरसात के दौर से देश के भोजपुरी पट्टी राहत में आइल बा. बतावल जात बा कि छिटपुट बरखा के दौर अबहीं कुछ दिन जारी रहे वाला बा. बलिया में रात भर झीसि पड़त रहल आ बीच बीच में तेजो बरस जात रहुवे. एह बरखा से इलाका के तापमान में जोरदार गिरावट आइल बा.\nकाल्हु शुक का दिने सारण जिला के दिघवारा इलाका के हेमंतपुर गाँव के सिनेमा हाल का लगे सड़क पार करत एगो बच्ची के टेम्पो कचार दिहलसि जवना से ओकर मौत हो गइल. ड्राइवर भाग गइल बाकिर पुलिस टेम्पो के जब्त कर लिहले बिया.\nबनियापुर के राकेश हत्याकांड के मुख्य आरोपी एकमा थाना के छित्रवलिया के शत्रुघ्न राम के पुलिस बियफे का रात छापा मार के गिरफ्तार कर लिहलसि.\nसारन जिला के तरैया इलाका के लउवाँ गाँव में आइल बारात के आर्केस्ट्रा के झगड़ा का चलते बियफे का दिने दुल्हिन के चाचा के मार के मुआ दीहल लोग.\nगोपालगंज जिला के फुलवरिया इलाका के सेलारकला गांव के एगो 20 बरीस के नवही के मौत हाजीपुर-मुजफ्फरपुर रोड तुरकी गांव का लगे भइल सड़क हादसा में जान चल गइल. ऊ अपना बाइक से पटना से मुजफ्फरपुर जात रहलन जब सामने आइल एगो नीलगाय से टकरइला का बाद ठाँवे पर उनकर मौत हो गइल.\nगोपालगंज के माँझा इलाका के छवहीं गाँव के एगो आदमी बियफे का रात सड़क हादसा में घवाहिल हो गइल रहे. ओकरा के सदर अस्पताल में भरती करावल गइल रहुवें जहाँ ओकर मौत हो गइल. एकरा बाद ओकरा घर परिवार के लोग अस्पताल में जम के बवाल मचावल.\nसिवान जिला के तरवारा के माधोपुर गाँव के दू आदमी के मौत पिछला दू दिन मे दू गो अलग अलग भइल हादसा में हो गइल.\nसिवान के बड़हरिया में भइल अलग अलग हादसा में एगो मस्जिद के इमाम आ एगो अउर आदमी के मौत हो गइल. लोग दू घंटा ले एह हादसा के खिलाफ सड़क जाम कर दिहले रहुवे.\nमोतिहारी शहर के भवानीपुर जिरात में शुक के साँझ एगो छात्र के ओकरा कार से खींच के दू गो बदमाश छूरा घोंप दिहले. ओकरा के एगो प्राइवेट क्लिनिक में भरती करावल गइल बा.\nमोतिहारी केन्द्रीय कारा में बियफे का दिने कैदियन के दू गो गुट में जम के मारपीट भइल जवना में एगो कैदी बहुते घवाहिल हो गइल. झगड़ा ताश खेलत घरी भइल रहुवे.\nशुक का सबेरे मोतिहारी-सेमरा रुट पर चैलाहां हाल्ट टीसन का लगे 35 बरीस के एगो आदमी के मौत ट्रेन से कटा के हो गइल. ओकर पहचान साबित नइखे भइल.\nपश्चिमी चंपारण के रामनगर प्रखंड में प्रखंड प्रमुख व उप प्रमुख खातिर भइल चुनाव में प्रमुख पद पर जोन्हिया देवी आ उप प्रमुख पद पर निर्मला देवी के सभका राय से चुन लीहल गइल.\nबेतिया-चनपटिया रोड पर महनाकूली आ मुसहरी गांव का बीच भइल सड़क हादसा में एगो बाइक सवार के मौत बियफे के देर रात हो गइल.\nरोहतास जिला के अमझोर थाना के चितौली गांव का ले बियफे का रात भइल सड़क हादसा में पिकअप वैन से टकरा के एगो बाइक सवार के मौत हो गइल. मरे वाला नवहि नौहट्टा थाना के शेखपुरा गांव के रहुवे.\nबक्सर जिला के नावानगर इलाका में डुमरांव-बिक्रमगंज रोड पर बियफे के अधरतिया एगो मोटरसाइकिल सड़क किनारे के एगो गाछ से टकरा गइल आ बाइक पर सवार तीनो जे के मौत ओहिजे ठाँवे पर हो गइल. ई लोग एगो बारात में शामिल भइला का बाद लवटत रहुवे.\nबक्सर जिला के डुमरांव इलाका में गरहथा गांव का नियरा भइल एगो ट्रक आ टेंपो के टक्कर में टेंपो सवार डुमरी गाँव के एगो नवही के मौत हो गइल.\nबक्सर के सोमेश्वरस्थान मोहल्ला में एगो नवही अपना प्रेमिका के बाप के गोली मार के मुआ दिहलसि. मरेवाला चाय के दुकान चलावत रहले आ अपना बेटी के ओह लड़िका से इश्कबाजी पसंद ना करत रहले.\nबलिया के भाजपा सांसद भरत सिंह के प्रयास से जनपद के विकलांगन के जरुरी उपकरण बाँटे खातिर आजु शनिचर का दिने टाउन इंटर कालेज मैदान में एगो कार्यक्रम होखे वाला बा. एहमें राज्य सरकार के विकलांग कल्याण मंत्री अंबिको चौधरी उपस्थिर रहीहें.\nबलिया जिला के सिकंदरपुर इलाका के मुइयां गांव में शुक के दुपहरिया एगो ट्रैक्टर पोखरा में गिर पड़ल जवना से ओकरा ड्राइवर के मौत हो गइल आ एगो मजदूर बहुते घवाहिल गो गइल. बाद में जेसीबी मँगवा के ट्रैक्टर के पोखरा से निकालल गइल.\nबलिया में बिजली ना रहला से परेशान लोग काल्हु शुक का दिने दुबहड़ में जम के बवाल काटल आ एगो सरकारी बस के आग लगा दीहल. सवरूबांध चट्टी का लगे लोग बलिया-बैरिया हाइवे के जाम कर दिहले रहुवे आ घंटन के मशक्कत का बाद प्रशासन जाम हटवा सकल.\nबलिया शहर के चित्तू पांडेय चौराहा पर अतिक्रमण हटावे खातिर मकान गिरावत जेसीबी मशीन टेलीफोनो के केबल काट दिहलसि जवना चलते आधा शहर के बेसिक फोन आ ब्राड बैंड सेवा ठप पड़ गइल बा. विभाग जल्दी जल्दी केबल दुरुस्त करावे में लागल बा बाकिर नुकसान अधिका बा आ एहमें दू दिन से अधिको लाग सकेला.\nदेवरिया शहर के हेतिमपुर का लगे भइल सड़क हादसा में महदेवा के एगो आदमी के मौत हो गइल. ऊ पैदल सड़क पार करत रहुवन जब कवनो वाहन उनका के कचारत भाग गइल.\nगाजीपुर जिला के जमानियां में ममहर आइल नंदगंज थाना क्षेत्र के कुसुम्ही कलां के एगो लड़िकी के मौत गंगा में नहात घरी डूब गइला से हो गइल.\nजमानियां के एगो गाँव में एगो 10 बरीस के लड़िका साथे एगो आदमी जबरिया कुकर्म कइलस. ओह घरी ऊ घर पर अकेले रहुवे. बाद में जब घर के लोग आइल त ऊ वारदात के जानकारी दिहलसि.\nकेजरीवाल सरकार के विरोध का बावजूद दिल्ली विद्युत नियामक आयोग राष्ट्रीय राजधानी में बिजली के दर छह फीसदी बढ़ा दिहलसि. प्रतिशत की वृद्धि कर दी.\nचंडीगढ के मशहूर रॉक गार्डन के बनावे वाला मशहूर कलाकार नेकचंद के निधन 90 बरीस के उमिर में हो गइल. एह निधन पर पीएम मोदी शोक जतवले बाड़न.\nकबो अपना अनैतिक तरीका से दिहल वोट से केन्द्र में बाजपेयी सरकार गिरा देबे वाला कांग्रेसी आ ओडिशा के मुख्यमंत्री रहल गिरधर गमांग अब भाजपा में शामिल हो गइल बाड़न बाकिर एकर बाकायदा एलान दूतीन दिन बाद भुवनेश्वर में कइल जाई.\nदेश के औद्योगिक उत्पादन में अप्रैल महीना में 4.1 फीसदी के बढ़ोतरी दर्ज भइल जवन कि पिछला महीना के दुगुना का बराबर बा. बाकिर मई महीना के उपभोक्ता महंगाई दरो बढ़ के 5.01 फीसदी हो गइल बा.\nभोजपुरी के अकेला आनलाइल अखबार टटकाखबर डाॅटकाॅम के बेहतर बनावे खातिर रउरा सभे के सहजोग आ सलाह के जरूरत बा.


प्रदर्शन ला तइयार ‘निरहुआ हिन्दुस्तानी’ – Anjoria\nमई 23, 2014 निरहुआ, निरहुआ हिन्दुस्तानी\nभोजपुरी सुपरस्टार दिनेशलाल यादव के पचासवीं फिलिम ‘निरहुआ हिन्दुस्तानी’ अब रिलीज ला तइयार बा.\nपिछला दिने एह फिलिम के ट्रेलर यूट्यूब प जारी क दिहल गइल बा.\nनिरहुआ इंटरटेनमेंट आ राहुल खान प्रोडक्शनस् के बैनर तर बनल आ निर्माता प्रवेशलाल यादव अउर राहुल खान के एह फिलिम में निरहुआ संगे नया नायिका बनल बाड़ी आम्रपाली आ साथे बाड़न संजय पाण्डेय, अयाज खान, किरण यादव, संजय वर्मा, आशा शर्मा, संजय, गोपाल राय, रत्नेश, अउर पाखी हेगड़े.\nनिर्देशन के कमान सतीश जैन सम्हरले बाड़न. गीतकार प्यारेलाल यादव आ संगीतकार राजेश-रजनीश हउवन.\nएह फिलिम ‘निरहुआ हिन्दुस्तानी’ में निरहुआ के केन्द्रीय भूमिका बा.


खबर एक नजर में (28 मई 2011) – टटका खबर\nखबर एक नजर में (28 मई 2011)\nसीबीएसई दसवीं के रिजल्ट ३१ मई के\nपहिले घोषित तारीख बदलत सीबीएसई अब दसवीं के रिजल्ट ३१ मई के प्रकाशित करे के बात कहत बा. एह साल पिछला साल का मुकाबिले बहुते कम विद्यार्थी बोर्ड के परीक्षा दिहले बाड़े. अधिकतर विद्यार्थी अपना स्कूले के इम्तिहान दे के काम चला लिहले. एही काम्प्रेहेन्सिव एन्ड क्यूमिलिएटिव इवैल्युएशन, समग्र आ निरन्तर बिटोरार मूल्यांकन, का चलते देरी हो रहल बा.\nपूर्णिया विधानसभा क्षेत्र के उपचुनाव पचीस जून के\nभाजपा विधायक राजकिशोर केसरी के हत्या का चलते खाली पूर्णिया विधान सभा सीट पर पच्चीस जून के उपचुनाव करावल जाई. केसरी के हत्या दिन दहाड़े एगो औरत कर दिहले रहे जवन आरोप लगवलसि कि केसरी ओकर देहिक शोषण करत रहले.\nकर्मचारियन से हड़ताल ना करे के अपील\nबिहार के उर्जा मंत्री बिजेन्द्र प्रसाद यादव बिजली विभाग के कर्मचारियन से निहोरा कइले बाड़न कि एक साल ले ऊ लोग हड़ताल ना करे आ राज्य का हित में काम कर के विद्युत बोर्ड के घाटा कम करे. मंत्री पटना में विभाग के महाप्रबंधकन आ मुख्य अभियंतन के मीटिंग में बोलत रहले.\nटीईटी के फार्म अब नगद खरीदल जा सकेला\nबिहार सरकार फैसला कइले बिया कि राज्य में कई जगहा बैंक ड्राफ्ट बनवावे में आ रहल दिक्कत आ ओकरा चलते होखत बवाल देखत अब ड्राफ्ट ना माँगल जाई आ शिक्षक पात्रता परीक्षा के आवेदन पत्र नगद में बेचल जाई. दोसरे अब उमिरो दस साल अउर बढ़ा दिहल गइल बा जेहसे कि अधिक से अधिक लोग आवेदन कर सके. अगिला तीन साल में राज्य में तीन लाख से बेसी शिक्षकन के नियुक्ति होखे जा रहल बा. जे लोग टीईटी परीक्षा पास कर ली ऊ लोग ओकरा सात साल बाद ले बहाली खातिर योग्य बनल रही आ बार बार इम्तिहान ना देबे के पड़ी.\nबीएड परीक्षा खातिर हेल्पलाइन\nउत्तर प्रदेश के बीएड प्रवेश परीक्षा दू जून के होखे जा रहल बा. आवेदकन के अगर कवनो तरह के परेशानी होखे त ऊ हेल्प नम्बर पर फोन कर के समाधान करा सकेले. हेल्प लाइन के नम्बर बा\nई जानकारी परीक्षा आयोजित करावे वाला रुहेल खण्ड विश्वविद्यालय बरेली के कुल सचिव के माध्यम से आइल बा.\nरेल सेवा बाधित रही\nबनारस इलाहाबाद रेल खण्ड पर सिग्नल प्रणाली में कइल जा रहल बदलाव का चलते आजु आ काल्हु दू दिन रेल परिचालन में बाधा आई. एह रूट के सगरी पैसेंजर गाड़ियन के रद्द कर दिहल गइल बा आ एक्सप्रेस आ मेल ट्रेन बनारस से भदोही होत इलाहाबाद जइहें सँ. विभूति एक्सप्रेस बनारस आ इलाहाबाद का बीच दू दिन रद्द रही आ एकरा के वाराणसी कैंट से कोलकाता खातिर चलावल जाई.\nएयर इण्डिया के तेल देबे पर कंपनी मान गइली सँ\nतेल कंपनी काल्हु से एयर इण्डिया के तेल बेचे से इन्कार कर दिहले रही सँ काहे कि ऊ बकाया त देत नइखे आ नयको खरीददारी के पूरा पइसा नइखे देत. काल्हु देर रात नागरिक विमानन मंत्रालय का दखल का बाद कंपनी तेल देबे के तइयार हो गइल बाड़ी सँ आ एयरो इण्डिया बकाया के भुगतान धीरे धीरे करे के मान गइल बिया. एयर इण्डिया तीस हजार करोड़ रुपिया के घाटा पर चलत बिया आ बढ़िया रहीत कि एकरा के बन्दे कर दिहल जाइत.\nसुरेश रैना के भारतीय क्रिकेट एकदिना टीम के कप्तान बनावल गइल\nगंभीर के चोट का चलते उनुका के टीम से बाहर राखल गइल बा आ अब उनुका जगह पर सुरेश रैना के एकदिना टीम के कप्तान बनावल गइल बा. टेस्ट टीम के कप्तानी महेन्द्रे सिंह धोनी का लगे रही.\nसंतोष ट्राफी के फाइनल आजु\nसंतोष ट्राफी फुटबाल टूर्नामेट के फाइनल मुकाबिला आजु बंगाल आ मणीपुर का बीच होखी. मैच गुवाहाटी में खेलल जाई.


नाच के मंच पर विनय आनन्द आ सीमा सिंह – Anjoria\nभोजपुरी सिनेमा के सुपर स्टार विनय आनन्द आ आयटम डान्सर सीमा सिंह जब कवनो फिल्म खातिर एक साथ नाचे तब मंच पर बिजली गिरल तये रहेला.पिछलो दिने इहे भइल जब भोजपुरी फिल्म “तुलसी बिन सून अँगनवा” खातिर अंधेरी के जेमिनी स्टूडियो में विनय आनन्द आ सीमा सिंह एगो नाच के शूटिंग कइल. स्टूडियो मेहमानन से खचाखव भरल रहे आ सभे नाच देख के मंत्रमुग्ध हो गइल. विनय आनन्द आ सीमा सिंह एहसे पहिले “साँवरिया आई लव यू” फिल्मो में गजब के डाँस कर चुकल बाड़े. अबकियो के डांस ओतने गजब ढावे जा रहल बिया. विनय आनन्द कहले कि ई डाँस फिल्म के एगो बढ़िया प्वांयट मानल जाई आ सीमो सिंह एह बाति से सहमत रहली. कहली कि डांस बहुते बढ़िया शूट भइल बा आ दर्शकनो के नचा के राख दी. शूटिंग देखत तमाम लोग थपड़ी बजा के एह जोड़ी के वाहवाही दिहल.


जरुरत बा भोजपुरी प्रचारकन के – टटका खबर\nटटका खबर रोजी-रोजगार\nJan 28, 2018 भोजपुरी प्रचारक\nअगर रउरा अपना माई बोली से लगाव बा आ रउरा एकरा ला कुछ कइल चाहत बानी त टटका खबर पर राउर स्वागत बा. आजुए लॉगिन करीं आ अपना निजी जानकारी का आधार पर (कवनो अखबार, वेबसाइट भा सोशल मीडिया ग्रुप से मिलल जानकारी मान्य ना होखी.) खबर पोस्ट कइल शुरु क दीं. लॉगिन करत घरी आपन जानकारी सही सही भरब काहें कि ओही आधार पर भत्ता के भुगतान कइल जाई. ई काम कनवो हिसाब से नौकरी ना मानल जाई आ राउर हैसियत एगो स्वंयसेवी भोजपुरी प्रचारक के रही. कवनो प्रचारक के बिना पहिले से बतवले हटावे आ ओह जिला से नया प्रचारक चुने के अघिकार संपादक के बा.\nहेडलाइन भा मथैला दस शब्द से अघिका के ना होखे. आ खबर कम से कम 500 शब्द में आ अधिक से अधिक 100 शब्द में लिखल होखे. रोमन में लिखेवालन के प्रतिबन्धित क दीहल जाई आ उ दुबारा कुछ पोस्ट ना कर पइहें. पोस्ट सम्पादक सकरीहें भा छाँट दीहें आ एकरा पर कवनो सवाल ना कइल जा सके.\nचुनाए के आधार\nकम से कम5गो खबर भेज लीहला आ संपादक से प्रकाशन लायक चुना गइला का बादे रउरा के प्रचारक मानल जाई. शुरुआत में एक जिला से एके गो प्रचारक के चुनल जाई. आ ओकरा बादे रउरा के भुगतान करे जोग मानल जाई. चुना गइला का बाद रउरा के फोन आ ईमेल से जानकारी दे दीहल जाई.\nजिला जहँवा से प्रचारक चुनल जइहें –\nसारण, बलिया, भोजपुर, सिवान, गाजीपुर, रोहतास, गोपालगंज, गोरखपुर, कैमूर, पश्चिम चंपारण, देवरिया, पूर्वी चंपारण, बक्सर, मऊ, जौनपुर, महराजगंज, वाराणसी, आजमगढ़, चंदौली, मिर्जापुर, कुशी नगर, संत रविदास नगर, पलामू, गढ़वा, आ सीधि.\nचुना गइल प्रचारकन के भुगतान के आधार नीचे दीहल जा रहल बा.\nमहीना का आखिरी दिन ले प्रकाशित खबर\n20 गो भा ओकरा से कम पर कुछ ना.\n40 गो से अधिका प्रकाशित खबर पर पाँच सौ रुपिया.\n120 गो से अधिका प्रकाशित खबर पर एक हजार रुपिया.\n300 से अधिका प्रकाशित खबर पर दू हजार रुपिया.\n500 से अधिका प्रकाशित खबर पर तीन हजार रुपिया.\n1000 से अधिका प्रकाशित खबर पर पाँच हजार रुपिया.\nसबसे अधिका प्रकाशित खबर वाला के दस प्रतिशत के बोनसो दीहल जाई. एकरा अलावे विज्ञापन आ अउरी बिजनेस जुटावे वाला के पचीस फीसदी कमीशनो दीहल जाई. विज्ञापन भा अउरी बिजनेस जुटावल जरुरी नइखे आ ओकरा ला कवनो लक्ष्य तय नइखे कइल गइल. ई सब रउरा मर्जी पर रही.\nत चलीं शुरु हो जाईं अपना अगल बगल के खबर भेते में.\nखबर का होला –\nजवन बाति केहू लुकावल भा छिपावल चाहे ओकरे के खोज निकालल जाला खबर ला.\nजवन बाति केहू प्रचारित भा जनावल चाहे ओकरा के विज्ञापन मानल जाला.\nखबर में जरुरी तत्व –\nWhat = का खबर बा\nWhere = कहवाँ भइल – जगहा के जानकारी\nWhen = कब भइल – घटना के समय\nHow = कइसे भइल – घटना कवना तरह से भइल\nWhy = काहे भइल – घटना का पाछे के कारण का रहुवे\nWhat is happening thereafter = का हो रहल बा – घटना का बाद ओह बारे में का प्रगति बा.\nसावधानी राखल जरुरी बा कि\nराउर भेजल खबर केहू के चरित्र हनन मत करे, अफवाह मत होखे, केहू का निजी जिनिगी का बारें में मत होखे, काहें कि हमनी का भोजपुरी के सेवा करे आइल बानी मुकदमा लड़े ना.\nअब आईं भाषो पर चरचा कर लीहल जाव.\nभोजपुरी वाचिक भाषा अधिका ह आ एहमें लिखल पढ़ल सीमित बा. हमनी के कोशिश रहे के चाहीं कि –\nभोजपुरी के एगो मानक रूप भा शैली रहे हमनी के प्रकाशन के. एहसे – ने, भी – एह दू शब्दन के इस्तेमाल ना होखे,\nसंयुक्ताक्षर के इस्तेमाल कम से कम होखे.\nजबरदस्ती कवनो शब्द के तूड़ताड़ के भोजपुरियावल मत जाय. शब्द के शब्दे रहे दीहल जाव सबद नइखे करे के. देश, भाषा जइसन शब्दन के देस भा भासा लीखल जरुरी नइखे. हँ स्टेशन का जगहा टीसन लिखाव त बढ़िया रही.\nसंपादक के पूरा अधिकार रही कि रउरा सामग्री में अपना हिसाब से सुधार क सकीहें, भा सीधे नकार सकीहें. एह पर कवनो बहस के गुंजाइश ना होखी. गँवे गँवे रउरो जान जाएब कि का आ कइसे लिखे के बा.


हँसी के तड़का में वीआईपी के धमाल – Anjoria\nमार्च 12, 2011 महुआ टीवी, हँसी के तड़का\nमहुआ टीवी के हँसे हँसावे वाला शो “हँसी के तड़का” में आजु का एपिसोड में शो के एंकर सुनील सावरा “दबंग” स्टाइल में होखीहन. उर्वशी चौधरी मौजूद लोगन के शो के जानकारी दीहें.\nलाफ्टर चैंपियन वीआईपी एह एपिसोड के खास मेहमान जज बाड़न. ऊ दोसरा के नकल उतारल, मिमिक्री करत, मंच पर अइहें आ पूरा शो में आपन धमाल मचइहें. शो के प्रतिभागी एक एक करके आपन कमाल देखइहें. रणबीर भोजपुरी निर्दैशक बन के अइहें. सुमन नारी मोर्चा लीडर का रुप में देखइहें कि द्रोपदी पाण्डव भाईयन से कइसे तलाक माँगत बाड़ी. बल्लू कालिया का रुप में भीख माँगत आई काहे कि ओकर सरदार बिहार के कवनो मंत्री के लूटे गइल रहे जहाँ उहे किडनैप हो गइल आ ओकर फिरीती देबे खातिर कालिया भीख माँगत बा. पारितोष लक्ष्मण बन के, खरबंदा बच्चा बन के, त संजय गायकवाड ओह स्कूल के कहानी सुनइहें जहाँ हर बात गाना गा के कइल जाला. अंत में वीआईपी परफार्म करीहें आ बतइहें कि बचपन में फिल्म स्टार लो ग कइसे रोवत होखी.\nहँसी के तड़का धारावाहिक शो के प्रसारण महुआ टीवी पर हर शुक आ शनिचत के रात नौ बजे से होखल करी.


भोजपुरी पट्टी के खबर (सोमार, 16 मार्च 2015) – टटका खबर\nMar 16, 2015 News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान\n(अतवार, 15 मार्च के खबर)\nसोमार से वाराणसी सिटी से गाजीपुर सिटी का बीच एगो नया डीएमयू चलावल जाई जवन नौ बजे सिटी से खुल के साढ़े एगारह बजे गाजीपुर चहुँपी आ ओहिजा से वापसी में तीन बजे गाजीपुर से खुली साँझ सवा पाँच बजे सिटी टीसन चहुँपी. सोमारे से छपरा मंड़ुआडीह डीएमयू के बंद क के ओकरा बदले बलिया से वाराणसी सिटी ले चलावल जाई. ई ट्रेन सबेरे पौने पाँच बजे बलिया से खुली आ आठ दस पर वाराणसी सिटी चहुँपी. वापसी में साँझ साढ़े पाँच बजे सिटी से खुली आ औड़िहार, गाजीपुर, युसूफपुर होखत रात नौ दस पर बलिया चहुँपल करी.\nछपरा मंड़ुआडीह डीएमयू के बंद भइला से बकुल्हा से लगवले बाँसडीह के लोग नाराज बा काहे कि ओह लोग के अब एकर सुविधा ना मिल पाई. सबेरे एह ट्रेन से वाराणसी जाए के सुविधा रहुवे जवना के बंद क दिहल गइल.\nअतवार का दिने छपरा जेल का भीतर चइता के दुगोला आयोजन करावल रहुवे. एही बीच केहू शिकायत क दिहल कि जेल का भीतर रंडी नचावल जात बा जवना का बाद प्रशासन छापा मरलसि आ चइता गावे चहुँपल दुनू गोल के लोग के ध के थाना ले आइल. जेल अधीक्षक के कहना बा कि एह आयोजन खातिर जिलाधिकारी से मौखिक अनुमति ले लिहल रहे बाकिर प्रशासन रंडी नचावे के बात करत छापा मार दिहलसि. धराइल गोल में सगरी मरदे बाड़े आ लौंडा नाच होत रहुवे.\nडुँमराव राज परिवार विधानसभा चुनाव में ताकत आजमावे के फैसला क लेबे के साफ संकेत देत बा. एह परिवार से महाराजा कमल बहादुर सिंह आजादी का बाद बक्सर से पहिलका सांसद रहलन. अब उनकर पोता शिवांग विजय सिंह विधानसभा चुनाव में उतरे के तइयारी करत बाड़न आ एहला आम जनता का बीच गइल शुरु क दिहले बाड़न.\nगोपालगंज के जादोपुर इलाका के निरंजना गांव में अतवार का सबेरे जमीन का झगड़ा में एक आदमी के पिटाई से मौत हो गइल आ सात जने घवाहिल हो गइल बाड़े.\nसिवान के एमएच नगर इलाका के नदियाव गाँव से पिछला4मार्च के एगो लड़िकी के अपहरण क लिहल गइल रहुवे. लड़िकी के बाप गाँवे के एगो लड़िका पर नामजद शिकायत लिखववले रहुवन. पुलिस ओह लड़िकी के मैरवा टीसन से शनिचर देर रात बरामद कर लिहलसि बाकिर ओकर प्रेमी भाग निकलल.\nसिसवन-सिवान रोड पर जलालपुर गाँव का लगे बनत पुल के डायवर्सन का नियरा शनिचर रात एगो कमांडर जीप पलट गइल जवना से ओकरा ड्राइवर के मौत ठाँवे प हो गइल. ड्राइवर हुसैनगंज थाना के हथौड़ा गाँव के रहुवे.\nभोजपुर जिला के नथमलपुर बिंद टोली में आग लगला से नाहियो त तीन दर्जन मंड़ई-पलानी में आग लाग गइल आ एह परिवारन का सोझा रहे खाए के संकट आ गइल. आग खाना बनावत में एगो घर में लागल आ देखते देखत पसर गइल.\nबेतिया जोगापट्टी के नवगावां चौक पर पेट्रोल पंप का सोझा एगो कपड़ा के दुकान में शनिचर देर रात आग लाग गइल आ लाखो रुपिया के कपड़ा आ नगदी जर गइल. दुकानदार के कहना बा कि कुछ लोग पेट्रोल डाल के ओकरा दुकान में आग लगा दिहल.\nबेतिया के साठी इलाका के सिंहपुर गांव के एगो मजदूर के मौत सतवरिया गाँव में बनत मकान के छत पर से गिर के हो गइल. गिरला का बाद बेहोश भइल मजदूर के अस्पताल ले गइल गइल त ओहिजा डाक्टर ओकरा के मृत बता दिहले.\nपश्चिमी चंपारण के रामनगर रैली बाजार रेल ओवरब्रिज का लगे अतवार का दिने एगो ट्रैक्टर के पलटला से दबाइल एगो नवही के अस्पताल ले जाए का राहे में मौत हो गइल.\nडेहरी आन सोन में धराइल पत्थर चिप्स लदाइल वाहनन के छोड़ देबे के शिकायत मिलला का बाद अतवार का दिने नगर थानाध्यक्ष के निलंबत क दिहलन डीआइजी.\nअतवार का दिने बक्सर में फेरू एगो सड़क हादसा हो गइल. चौसा रोड पर आईटीआई मैदान का लगे एगो ट्रक मोटरसाइकिल के धक्का मार दिहलसि आ ओकरा के चलावत नवही ट्रक से कचरा के मर गइल. ड्राइवर ट्रक लेके भाग निकलल.\nदुर्गावती इलाका के दहियाव गांव का लगे अतवार के साँझ एगो पिकअप का धक्का से पाँच बरीस के एगो लड़िकी के मौत हो गइल.\nगोरखपुर आ देवरिया में डेढ़ दर्जन से अधिका घरन के ताला तूड़ के चोरी करे वाला के देवरिया गौरीबाजार के पुलिस पकड़े में कामयाब हो गइल. ओकरा लगे से कुछ गहनो बरामद भइल बा.\nबेटी के शादी का तइयारी में मुंबई से कुछ दिन पहिलहीं आइल देवरिया के समोगर गाँव के एगो आदमी के मौत बोलेरो से कचरा के हो गइल.\nगाजीपुर के फतेहपुर बहेरी गाँव के एगो मजदूर कर्जा का बोझ से आजिज आ के शनिचर का भोर में फाँसी लगा के जान दे दिहलसि. कर्जा वसूली के तगादा करे आइल लोग ओकर लाश देख के पुलिस के सूचना दिहल.\nगोरखपुर क्राइम ब्रांच के टीम बेलीपार के डंवरपार में अतवार का दिने छापा मार के एगो दुकानदार के एक्टीवेट सिम कार्ड बेचे का आरोप में गिरफ्तार कर लिहलसि.\nजौनपुर के सुईथाकला के एगो आदमी शाहपुर कोल्ड स्टोरेज में आलू जमा करवा के लवटत घरी शनिचर के देर रात जहीरुद्दीन गाँव का लगे ट्रैक्टर के पलटला से दबा के मर गइल.\nवाराणसी के महात्मा गांधी काशी विद्यापीठ के संस्कृत विभाग में शोध सहायक पद पर तैनात एगो नवही शनिचर देर रात मंडुआडीह रेलवे क्रासिंग पर ट्रेन का चपेटा में अइला से कटा के मर गइल.\nOne thought on “भोजपुरी पट्टी के खबर (सोमार, 16 मार्च 2015)”\njitendra prasad kushwaha says:


टंच माल के चरचा (बतकुच्चन – १२२) – Anjoria\nपिछला दिने टंच माल के बात बड़हन चरचा में रहल. जेकरा के टंच माल कहल गइल रहे उनका ई आपन बड़ाई लागल बाकिर आम आदमी के एह बात में बहुत कुछ आपत्तिजनक लागल. कहे वाला आ जेकरा ला कहल गइल ओकरा त कुछ खराब ना लउकल बाकिर दोसरा लोग के बहुते शिकायत रहल एह बात से. टंच माल के चरचा हमरो के सोचे पर मजबूर कर दिहलसि आ शहादत हसन मंटो के कहल बात याद पड़ गइल कि औरत के छाती के छाती ना कहीं त का कहीं? तब मंटो अपना पर लगावल अश्लीलता के आरोप के जवाब देत रहलन आ शिकायत करे वाला के कहना रहे कि मंटो अपना कहानी में छाती शब्द लिखले बाड़न.\nआए दिन बहुते लोग भोजपुरीओ पर आरोप लगावेला कि भोजपुरी में बहुते कुछ अश्लील बा. आ एही चलते बहुते श्लील लोग भोजपुरी बोले बतियावे से कतराला. हमहू सोचनी कि काहे ना आजु बतकुच्चन में एह श्लील आ अश्लीले के चरचा कर लिहल जाव. एक जमाना में लैटिन आ ग्रीक भाषा के विद्वान अंगरेजी के हिकारत भरल नजर से देखसु आ कहसु कि अंगरेजी इज ए वल्गर लैंग्वेज. डिक्शनरी में देखीं त वल्गर के बहुते परिभाषा मिल जाई बाकिर ले दे एक बात खास रही कि आम आदमी के भाषा अक्सरहा बाकी लोग के वल्गर अश्लील लाग जाला. अश्लील आ फूहड़ में इहे सबले बड़का फरक होला कि गँवई भा आम आदमी के बोलचाल के बहुते शब्द अश्लील होखला का चलते फूहड़ मान लिहल जाला. जबकि ठीक ओही मतलब वाला दोसर शब्द श्लील मानल जाला काहे कि उ विद्वानन का इस्तेमाल में रहेला. ना मानत होखीं त एगो शब्द देख लीं सहवास. एकरा जगह अगर आम बोलचाल के शब्द इस्तेमाल कइल जाव त निनान्बे फीसदी लोग के खराब लाग जाई. बात उहे रही बाकिर कहे वाला का आ कहला के अंदाज का हिसाब से अंतर पड़ जाई. कई बेर त बिल्कुल सही शब्द के एह तरह से इस्तेमाल कर लिहल जाला कि बूझे वाला बूझिओ जाव आ कहे वाला देह झार के निकलियो जाव कि हम कवनो अइसन बेजा बात नइखी कहले. अइसहीं कई बेर कुछ कहला के मतलब उ निकाल लिहल जाला जवन कहे वाला कहले ना चाहत रहुवे. जाकी रही भावना जइसी प्रभु मूरत देखिन तिन तइसी.\nकई बेर त कह दिहला का बाद पता चलेला कि अरे बाप रे, एकर त ईहो मतलब निकालल जा सकेला. जइसे कि एकदिन हिंदी प्राध्यापक पढ़ावत रहलन कि शब्द चयन में आ वाक्य में ओकरा प्रयोग में हमेशा सावधानी बरते के चाहीं काहे कि हर बात के दू गो मतलब निकालल जा सकेला. एगो लइकी पूछ दिहलसि कि कइसे? तनी निकाल के देखाईं. आ पूरा क्लास ठहाका मार दिहलसि तब जा के ओह छात्रा के पता लागल कि ओकरो बात के गलत मतलब निकाल लिहल गइल. ओकरा कहला के मतलब साफ रहुवे बाकिर सुनेवाला के मकसद गलत रहुवे से ऊ लोग ओकर गलत मतलब निकाल लिहल. दोसरे हर भाषा ओह समाज के दर्पण मानल जाले जवना में उ भाषा बोलल जाले. एहसे एक भाषा के श्लील शब्द दोसरा में अश्लील मानल जा सकेला. एगो दोसर समस्या होला लिखल आ बोलल शब्दन में. बढ़िया से बढ़िया बात के एह अंदाज में कहल जा सकेला कि ओकर गलत मतलब निकल जाव. एहिजा शब्द से अधिका असर होला ओकरा इस्तेमाल के अंदाज के आ कवना संदर्भ में उ शब्द बोलल गइल एकरा से. बाकिर एगो सावधानी हमेशा बरते के चाहीं कि कवनो बात अइसन मत कहल जाव जवना के आम आदमी गलत मतलब निकालत होखे. पढ़ल लिखल आदमी के समुझावल आसान होला बाकिर बुड़बक के ना. तबे नू कहल गइल कि बुड़बक बुझावे से मरद.\nPrevious Post: चिठी लिखल केहु सही कइल केहू …\nNext Post: सोचतानी तोहरा ला एगो पुरस्कार के जोगाड़ करीं.


खबर एक नजर में (10 मई 2011) – टटका खबर\nरामजन्मभूमि के जमीन बँटवारा पर रोक\nकाल्हु सुप्रीम कोर्ट इलाहाबाद हाई कोर्ट के ओह फैसला पर रोक लगा दिहलसि जवना में अयोध्या के विवादित जमीन के तीनो फरीक में बाँट दिहल गइल रहे. सुप्रीम कोर्ट अचरज जतवलसि कि जब कवनो फरीक बँटवारा के माँगे ना कइले रहे त कोर्ट अपना तरफ से बँटवारा के फैसला कइसे कर दिहलसि. अब सुप्रीम कोर्ट फेर से पूरा मामिला के सुनवाई करी जवना में अबही के हाल से कम से कम चार साल लाग सकेला. अलग बाति बा कि सुप्रीम कोर्ट एह मामिला के पहिले सुने के फैसला कर लेव जवना के उमेद ना के बराबर बा. सुप्रीम कोर्ट के फैसला से एह विवाद से जुड़ल सगरी लोग सहमत बुझात बा काहे कि केहू दोसरा के एको इंच जमीन देबे के विचार नइखे राखत. हालांकि सु्प्रीम कोर्ट का फैसला से अब मामिला फेर ओहिजे चहुँप गइल बा जहवाँ ई पैंतालिस साल पहिले रहुवे.\nकोर्ट इहो कहले बा कि १९९३ का आदेश का मुताबिक रामलला के पूजा अर्चना ओही तरह होत रही जइसे हो रहल बा.\nआनर किलिंग का मामिला में फाँसी के सजा दिहल जा सकेला\nएगो दोसरा मामिला में काल्हु सुप्रीम कोर्ट नीचे के अदालतन के निर्देश दे दिहलसि कि इज्जत का नाम पर लड़िका लड़िकिन के जान ले लेबे वाला मामिलन के विरलतम अपराध मानत ओहमें फाँसी के सजा दिहल जा सकेला. सुप्रीम कोर्ट कहलसि कि एह तरह के अपराध देश खातिर कलंक बा आ पुरनका जमाना के प्रथा बा जवना से मुक्ति मिले के चाहीं.\nपश्चिम बंगाल के आखिरी दौर के मतदान आजु\nपश्चिम बंगाल विधानसभा चुनाव के छठवा आ आखिरी दौर के मतदान आजु हो रहल बा. साँझ बजे एक्जिट पोल के परिणाम आ जाई बाकिर ससपेंस त १३ मई ले बनले रही जवना दिने मतगणना होखे वाला बा. देश के पाँच गो राज्य विधानसभा के एह चुनावन के आगे आवे वाला चुनावो पर असर पड़े वाला बा.\nबिहार पंचायत चुनाव के सातवाँ दौर के मतदान\nकाल्हु बिहार पंचायत चुनाव के सातवाँ दौर के मतदान करावल गइल. तोरसठ फीसदी मतदान होखे के खबर बा. कटिहार, किशनगंज, नवादा, नालन्दा, औरंगाबाद, आ रोहतास में काल्हु मतदान करावल गइल जवना से ९०७ गो पंचायतन के प्रतिनिधि चुनल जइहें. काल्हुवे से मतगणनो के दौर शुरु हो गइल बा. मतगणना आठ दौर में करावल जाई आ महीना के आखिर ले मतगणना के दौर रुक रुक के चलत रही.\nभाजपा मुख्यमंत्रियन के सम्मेलन\nकाल्हु दिल्ली में भाजपा शासित राज्यन के मुख्यमंत्रियन के दू दिन के सम्मेलन शुरु भइल जवना में देश के राजनीतिक हालात पर विचार कइल गइल आ एह राज्यन में चलावल जा रहल कल्यानकारी योजना के जायजा लिहल गइल. भाजपा अध्यक्ष नितिन गडकरी कहलन कि लोग के आकांक्षा पर खरा उतरल आ पारदर्शी कुशल शासन दिहल सभ लोग के प्राथमिकता होखे के चाहीं.\nनोएडा के किसान आन्दोलन जारी\nभू अधिग्रहण का खिलाफ नोएडा आ अगल बगल का इलाकन में चल रहल किसान आन्दोलन काल्हु मोटामोटी शान्त रहल बाकिर राजनीति के बोलबाला रहल. राज्य के सगरी विपक्षी दल एह मामिला में एकजुट हो गइल बाड़े आ मुख्यमंत्री मायावती के इस्तीफा माँगल जा रहल बा. जबकि मायावती सरकार के कहना बा कि एह आन्दोलन के भूमि अधिग्रहण से कवनो मतलबे नइखे आ राजनीति का चलते किसानन के बहकावल जा रहल बा. काल्हु एह आन्दोलन में चहूंपे वाला अजीत सिंह आ राकेश टिकैत के गिरफ्तार कर लिहल गइल आ बाद में छोड़ दिहल गइल.\nपटना बख्तियारपुर राजमार्ग पर महाजाम\nपिछला पाँच दिन से पटना बख्तियारपुर राजमार्ग पर जाम लागल बा जवन खतम होखे के नाम नइखे लेत. करीब चालीस किलोमीटर लमहर एह जाम के महाजाम के संज्ञा दे दिहल गइल बा. जाम के एक छोर से दोसरा छोर तक चहुँपल असंभव जइसन हो गइल बा. प्रशासन चाहत बा कि लोग ओवरटेकिंग ना करे आ कतार में रहि के आगा जाव. बाकिर लोग मानत नइखे. लमहर जाम लोग के मनोदशा खराब कर दिहले बा आ एक दोसरा के ओवरटेक करे का चलते जाम अउरो जाम होखल जात बा.\nमहिला मुक्केबाजी में स्वर्णपदक जीतली मैरीकॉम\nभारत के महिला मुक्केबाज एम॰सी॰ मैरीकऌम काल्हु चीन में चल रहल ए॓शियन कप महिला मुक्केबाजी का ४८ किलो वर्ग का फाइनल में किम योंग सिम के चार तीन से हरा के स्वर्ण पदक जीत लिहली दोसर मुक्केबाज पवित्रा ५७ किलो वर्ग का फाइनल में हार गइली आ उनुका रजत पदक से संतोष करे के पड़ल.\nहॉकी प्रतियोगिता में भारत के दुसरका जीत\nमलेशिया में चल रहल सुल्तान अजलान शाह हॉकी प्रतियोगिता में भारत काल्हु मलेशिया के पाँच दू से हरा के दोसरका जीत हासिल कइलसि. अब ले भइल चार गो मैच में भारत दू गो मैच जीत चुकल बा. अब बुध का दिने भारत के मुकाबिला पाकिस्तान से होखे वाला बा.


बचपने से हीरो बनल चाहत रहीं हितेन्द्र सिंह – Anjoria\nबचपने से हीरो बनल चाहत रहीं हितेन्द्र सिंह\nनवम्बर 17, 2010 आवऽ ना ओढ़ा दीं ओढ़निया ए राजा जी, भोजपुरी सिनेमा, हितेन्द्र सिंह\nमध्यप्रदेश के इंदौर में जनमल, पढ़ल आ कैरियर का तलाश में मुंबई आइल हितेन्द्र सिंह कवनो परिचय के मोहताज नइखन रहि गइल. निर्माता अनिल कुशवाहा आ निर्देशक मंजुल ठाकुर के फिल्म “आवऽ ना ओढ़ा दीं ओढ़निया ए राजा जी” से भोजपुरी सिनेमा में ब्रेक मिलल. ई फिल्म आजु काल्ह बिहार में पाँचवा हफ्ता में चलत बिया आ एकर धमाल अबहियो कायम बा.\nहितेन्द्र के कहना बा कि कवनो फिल्म के सफलता में पूरा टीम के योगदान रहेला. अगर नींव मजबूत होखे त इमारतो मजबूत बनावल जा सकेला. कवनो फिल्म के नींव ओकर कहानी, पटकथा, संवाद, आ गीत संगीत से बनेला. अनिल कुशवाहा आ अनिल आनन्द के आभार जतावत हितेन्द्र बतवले कि ऊ लोग जानेला कि भोजपुरी के दर्शक का चाहेलें. आ एह फिल्म के निर्देशन में त मंजुल ठाकुर कमाल कर देखवले बाड़े.\nभोजपुरी का बारे में बतावत हितेन्द्र सिंह कहलें कि भोजपुरी इन्दौरो में बोलल जाले आ एकरा से ऊ पहिलहीं से परिचित रहलें. शूटिंग खातिर बिहार अइलें त देखलें कि एहिजा के लोग बेहद मिलनसार आ नेकदिल हऽ. भोजपुरी फिल्मन के विकास का बारे में हितेन्द्र के कहना बा कि अइसनका फिल्म बने के चाहीं जवना से भोजपुरी के बढ़न्ती होखो, आ एकरा के फूहड़पन परोसे से बचावे के जरुरत बा.


टटका खबर (शुक, 21 अगस्त 2015, देश-दुनिया) – टटका खबर\nप्रशांत महासागर के देशन के शिखर सम्मेलन में आपन बात राखत पीएन मोदी\nशुक का दिने पटना में बिहार सरकार के गेस्ट हाउस का लिफ्ट में भाजपा अध्यक्ष अमित शाह आ बिहार भाजपा के कुछ नेता लिफ्ट मे फँस गइले. चालीस मिनट बाद कार्यकर्ता आ सुरक्षा कर्मी लिफ्ट के तूड़ के एह लोग के बाहर निकललन. भाजपा एकरा के साजिश बतावत बिया जबकी लालू आ नीतीश एह घटना के मजाक उड़ावत बाड़े. बिहार सरकार के कहना बा कि लिफ्ट ओवरलोडिंग का चलते बिगड़ गइल. लालू के कहना रहल कि अतना मोट अदमी के लिफ्ट में घुसही के ना चाहत रहुवे काहे कि बिहार के लिफ्ट छोटे होला.\nबिहार खातिर विशेष पैकेज दिहला ला प्रधानमंत्री मोदी खातिर आपन आभार जतावे ला भाजपा 23 तारीख के सगरी बिहार में धन्यवाद दिवस मनावे के तय कइले बिया. एह दिन हर जिला मुख्यालय पर विशेष कार्यक्रम करे वाली बिया भाजपा.\nरोहतास जिला के डेहरी में काल्हु बियफे का दिने भइल नाव हादसा में मरे वालन के गिनिती आठ हो गइल बा. शुक का दिने तीन गो अउरी लाश नदी से निकालल गइल. अबहीं एगो अउर लाश के तलाश होखत बा.\nभाकपा माले के नेता सतीश यादव के हत्या का खिलाफ आजु भोजपुर जिला बंद के के माले वाले कई जगहा बवाल कइले. आरा-पटना, आरा-मोहनिया अउर पटना-सासाराम सड़क पर जाम लगवले आ अउरीओ अनेके जगहा सड़क जाम कइले. सतीश यादव के काल्हु साँझ अजीमाबाद के बड़गाँव में गोली मार दीहल गइल रहे.\nयूपी के विधान भवन परिसर में वाई फाई सुविधा दीहल शुरु हो गइल बा. मुख्यमंत्री अखिलेश यादव एकर उद्घाटन कइलन. अब विधायक, अधिकारी आ कर्मचारी एह फोकटिया सेवा के इस्तेमाल कर सकीहें.\nउत्तर प्रदेश सरकार राज्य के तेरह गो बस अड्डन के निजी कंपनियन के मेल से विकसित करे के योजना बनवले बिया. एह बस अड्डन में आगरा के ईदगाह, आगरा फोर्ट अउर ट्रांसपोर्ट नगर, लखनऊ में आलमबाग आ गोमती नगर के विभूतिखंड में, गाजियाबाद के कौशाम्बी, अलीगढ में रसूलाबाद, कानपुर के झकरकट्टी, इलाहाबाद के सिविल लाइन्स, वाराणसी कैन्ट, गोरखपुर, मेरठ के सोहराबगेट आ बरेली के सैटेलाइट बस अड्डा के शामिल कइल गइल बा.\nसुप्रीम कोर्ट से मिलल झाड़ का बाद उत्तर प्रदेश में आरक्षण कोटा से तरक्की पावे वालन के डिमोट करे के काम शुरू हो गइल बा. बियफे का दिने एह बाबत कैबिनेट आदेश हो गइल बा. सगरी विभागन के5सितंबर ले डिमोशन पूरा क के रिपोर्ट देबे के बा.\nआजुओ यूपी विधानसभा में विपक्ष के बवाल का चलते कामकाज ना हो सकल. गन्ना किसानन के भुगतान में होखत देरी लेके रालोद के विधायक वेल में आ के धरना दिहले.\nसामूहिक बलात्कार का मामिला में बेजाँय बयान देबे वाला सपा मुखिया मुलायम सिंह का खिलाफ मामला दर्ज क के महोबा में न्यायिक मजिस्ट्रेट अंकित गोयल उनुका के 16 सितंबर ले अदालत में हाजिर होखे के आदेश दिहले बाड़न.\nबलिया जिला के बैरिया इलाका के एगो गाँव में 8 बरीस के लइकी साथे कुकर्म क के 15 बरीस के एगो लइका भाग गइल बा. ओकरा पर केस लिखा गइल बा.\nबलिया जिला में गंगा के पानी खतरा के निशान पार कर लिहले बा आ डूब वाला इलाका में तहलका मच गइल बा आ लोग सुरक्षित जगहा जाए के शुरु क दिहले बा.\nअयोध्या के राम मंदिर परिसर से शुक का दिने तीन गो मवहियन के गिरफ्तार कर लिहलसि पुलिस. ई तीनो नेपाल के बतावल जात बाड़े आ एगो मुसलमान नवही टीका चंदन क के मंदिर के रेकी करत रहुवे.\nडाकघरन के कोर बैंकिंग सेवा से जोड़े के शुरुआत हो गइल बा. अजु जौमपुर के भाजपा सांसद डॉ. के पी सिंह जौनपुर कचहरी डाकघर में एह सेवा के उद्घाटन कइले.\nगुजरात हाई कोर्ट गुजरात के नगर निकाय चुनाव में वोट डालल जरुरी बनाए वाला कानून पर रोक लगा दिहले बावे.\nदिल्ली के एगो अउरी आआपा विधायक कानून का शिकंजा में आ गइलन जब पुलिस सुरेंद्र सिंह के शुक का दिने गिरफ्तार कर लिहलसि. एकरा पहिले दू गो अउर विधायक पहिलहीं से गिरफ्तार बाड़न.\nमेजर जनरल बीसी खंडूरी के अध्यक्षता वाली रक्षा मंत्रालय के स्थाई समिति केन्द्र सरकार से नाराज बिया काहे कि माउंट्रेन स्ट्राईक कोर के गठन पर ओकर नीति ढुलमुल चलत बावे. केन्द्र एकरा ला बजट नइखे देत. अबहीं ले महज पाँच हजार करोड़ रुपिया के इंतजाम कइल गइल बा.\nलोकसभा में कांग्रेस के उपनेता अमरिंदर सिह शुक का दिने पंजाब के मुख्यमंत्री आवास के बाहर धरना-प्रदर्शन शुरू कइले बाड़न.\nपूणे के फिल्म इंस्टीच्यूट के बवाली विद्यार्थियन का समर्थन में अब पश्चिम बंगाल के मुख्यमंत्री ममतो बनर्जी आ गइल बाड़ी आ कहत बाड़ी कि केन्द्र सरकार के एह विवाद के समाधान के राह निकाले के चाहीं.\nप्रधानमंत्री नरेंद्र मोदी शुक का दिने जयपुर में भारत-प्रशांत द्वीप सहयोग शिखर सम्मेलन से पहिले फिजी के प्रधानमंत्री फ्रैंक बैनिमारामा सेंगेे बतियवलें आ दुनू देश के आपसी संबंध बरियार करे के बात भइल.\nश्रीलंका के राष्ट्रपति मैत्रीपाला सिरीसेना आजु शुक का दिने रानिल विक्रमसिंघे के प्रधानमंत्री पद के किरिया धरवलें. रानिल विक्रमसिंघे चउथका बेर प्रधानमंत्री बनल बाड़े.\nहुर्रियत नेतवन से भेंट करे के जिद्द धइले पाकिस्तान के करारा जबाब देत भारत का तरफ से कहल गइल बा कि हुर्रियत वालन से बतिआवल सही बात नइखे आ ओह सूरत में एनएसए लेवल के बातचीत रद्द हो सकेला. भारत के कहना बा कि एह बातचीत के बस एके मुद्दा बा आतंकवाद आ दोसर कवनो मुद्दा पर बातचीत ना होखी.\nबांग्लादेश से निकालल लेखिका तसलीमा नसरीन के भारत में वीजा एक बरीस ला अउर बढ़ा दीहल गइल बा.\nजयपुर आइल प्रशांत द्वीप समूह के राष्ट्राध्यक्ष जयपुर आ आमेर किला देख के चकित हो गइल आ कुछ लोग त कह दीहल कि ‘वाह आमेर, वाह जयपुर.’\nबैंक कर्मचारियन के पुरान माँग मानत केन्द्र सरकार मान लिहलसि कि बैंक में हर महिना के दुसरका आ चउथका शनिचर का दिने छुट्टी रहल करी. ई नियम सितंबर से लागू हो जाई.\nअटल पेंशन योजना खरीदे वालन के बड़हन राहत देत केन्द्र सरकार तय कइले बिया कि अब ई लोग अपना सुविधा का हिसाब से तीन महीना, छह महीना भा साल भर के भुगतान एके साथ कर सकी. आ देरी से भुगतान कइला पर दंड के नियमो के हटा दीहल गइल बा.\nअपना ला गाहक बटोरल आसान बनावे खातिर टैक्सी सर्विस देबे वाली अमेरिकी कंपनी ऊबर अपना सवारियन के फोकट मे हाई स्पीड इंटरनेट सुविधा देबे के एलान कइले बिया. उबेर एयरटेल कंपनी से एह काम ला करार कइले बिया.\nरिजर्व बैंक का तरफ से प्रापर्टी के दाम घटावे के सलाह मिलला का बाद प्रापर्टी डीलरन के संगठन के कहना बा कि मकान के दाम कम करे के कवनो गुंजाइशे नइखे. बैंक आवास ऋण पर आपन ब्याज दर कम करसु जेहसे लोग मकान खरीद सको.\nसोमवार का दिने देश के बड़की तेल विपणन कंपनी इंडियन ऑयल में सरकार आपन हिस्सा पूंजी के दस फीसदी शेयर सोमार बेचे के तय कइले बिया.\nदेश के विदेशी पूंजी भंडार 14 अगस्त के खतम भइल हप्ता में 1.0863 अरब डॉलर बढ़के 354.4333 अरब डॉलर दर्ज कइल गइल.\nदेश के शेयर बाजार आजु मुँहकुरिए भहरा गइल. सेंसेक्स में 241.75 अंकों आ निफ्टी में 72.80 अंक के गिरावट आइल बा.\nअपना पछिमी सीवान का लगे भइल गोलीबारी का बाद उत्तर कोरिया अपना सेना के युद्ध खातिर तइयार रहे के कहले बा आ सैनिकन के अगिला मोर्चा पर तैनात क दीहले बा.\nआपन आखिरी टेस्ट मैच खेलत कुमार संगकारा बड़हन स्कोर त ना बना पवलन बाकिर उनकर टीम दुसरका दिन के खेल खतम होखे का बेरा ले तीन विकेट का नुकसान पर 140 रन बना के मैच में बनल रहल गइल. हालांकि ऊ अबहियो भारत से 253 रन पीछे बावे.\nभारत के रोहन बोपन्ना आ उनक रोमानियाई जोड़ीदार फ्लोरिन मेर्गिया सिनसिनाटी ओपन के पुरुष युगल वर्ग के क्वार्टर फाइनल में चहुँप गइल बाड़ें.


अधकपारी – जानकार औरतन खातिर एगो भुक्तभोगी के सुझाव – Anjoria\nमार्च 23, 2011 अधकपारी\nअधकपारी झेले वाला के एहसे बड़ डर दोसर ना होला कि ओकरा पर फेर अधकपारी के दौरा पड़े वाला बा. काहे कि एकरा साथही आवेला मन हुलियाये, उबकी, घुमरी, आ रोशनी अउर आवाज से जुड़ल कष्ट. अगर रउरा अधकपारी से परेशान बानी त ई किताब रउरा काम के बा. अंगरेजी में लिखल “Migraines For The Informed Woman – Tips FromaSufferer” अधकपारी का बारे में हर बाति के जानकारी एगो वैज्ञानिक तरीका से रउरा सोझा राखेले बाकिर बहुते आसानी से समुझ में आवे लायक बना के. एकरा से रउरा एगो सही नजरिया मिल पाई अधकपारी के नियन्त्रण में राखे के.\nअधकपारी का बारे में तरह तरह के गलतफहमी आ सुझाव सुने के मिली कि हई मत खा, हऊ मत खा, हई मत करऽ वगैरह वगैरह. बाकिर एह किताब में रउरा के बतावल जाई कि का खाइल जा सकेला, का कइल जा सकेला. चूंकि एह किताब के लेखिका ममता सिंह खुदे एह बीमारी से बरीसन से लड़त आवत बाड़ी एहसे ऊ बहुते बढ़िया तरह से रउरा के समुझा सकेली कि कइसे एह बीमारी के निदान आ वर्गीकरण, इलाज आ नियन्त्रण कइल जा सकेला. उनकर दिहल व्यावहारिक सुझाव राउर हर जगहा सहायता करी घर से ले के दफ्तर ले. एक किताब में अधकपारी के नकारात्मक तरीका से ना देखि के सकारात्मक तरीका से देखल गइल बा.\nWebsite – www.fullbloomfreelance.com\nBlackBerry – 21F64542


हिन्दूवन का खिलाफ खड़ा हिन्दूस्तान के सरकार – Anjoria\nजून 8, 2011 सांप्रदायिक हिंसा विधेयक, हिन्दू\nसंसद में विचाराधीन सांप्रदायिक हिंसा रोकथाम (न्याय एवं क्षतिपूर्ति) विधेयक 2011 के मसौदा सार्वजनिक कर दिहल गइल बा. एह मसौदा के पढ़ला से इहे लागत बा कि एकरा से हिन्दूवन पर अंकुश लगावे में सरकार के निरंकुश कर दिहल जाई. देश के संघीय ढाँचा के बरबाद कर दिहल जाई से उपर से.\nएह विधेयक के भावना इहे बा कि सगरी सांप्रदायिक अपराध देश के बहुसंख्यक समाज, मतलब हिन्दूवन से बा, करेला आ ओकरा के दंडित करल जरुरी बा. अगर कवनो अल्पसंख्यक उहे अपराध करत बा त ओकरा के एह विधेयक में दोषी नइखे मानल गइल. एही चलते एह विधेयक के जम्मू काश्मीर में ना लगावल जाई काहे कि ओहिजा हिन्दू अल्पसंख्यक बाड़े !\nसमूह के व्याक्या करत ओकरा के धार्मिक भा भाषायी अल्पसंख्यक तक सीमित कर दिहल गइल बा. एह विधेयक में उहे बात अपराध होखी जवन कवनो समूह का खिलाफ जानबूझ के कइल जात बा. आ हिन्दू जब एह समूह में शामिले नइखन त उनुका खिलाफ होखे वाला कवनो आचरण अपराध ना मानल जाई एह विधेयक का अनुसार.\nदोसरे केन्द्र सरकार के असीमित अधिकार मिल जाई कवनो राज्य के अधिकार समेटे के. अबही कानून व्यवस्था राज्य सरकार का अधीन बा बाकिर एह विधेयक का बाद केन्द्र सरकार जब चाहे एह अधिकार के अपना सकेले आ राज्य सरकार का खिलाफ कार्रवाई कर सकेले.\nएह विधेयक के तहत जवन राष्ट्रीय प्राधिकरण बनी तवना में प्रावधान राखल गइल बा कि ओहमें हिन्दू कबो बहुमत में ना आ पावसु. सात सदस्य वाला प्राधिकरण में चार सदस्य ओही समूहन से होईहन जिनका के अल्पसंख्यक मानल जाला. एह प्राधिकरण का लगे आपन पुलिस बल आ जाँच एजेंसी होखी जे कवनो राज्य में, जम्मू काश्मीर छोड़ के, सीधे कार्रवाई कर सकी.\nएह विधेयक के लागू भइला का बाद केन्द्र सरकार कवनो संदेश ईमेल टेली कम्यूनिकेशन के बाधित भा रोक सकेले. जेकरा पर आरोप लगावल जाई ओकरा के तबले दोषी मानल जाई जबले ऊ खुद अपना के निर्दोष साबित नइखे करा लेत. विधेयक के प्रावधान का मुताबिक लोक अभियोजक साँच के सहायता खातिर ना बलुक पीड़ित के सहायता खातिर काम करीहें. जे शिकायत करी ओकर नाम पता गुप्त राखल जाई आ केस के प्रगति का बारे में ओकरा के लगातार जानकारी दिहल जाई.\nकुल मिला के एह विधेयक के एके गो मकसद बा देश में हिन्दूवन के जिनिगी नरक बना देबे के आ हिन्दू हित के बात करे वाला नेता के गलत सलत आरोपन में बझा के जेल के हवा खिआवे के. अब अगर ई विधेयक एही रुप में पारित हो जात बा त ओकर दोष देश के ओह सगरी नेता लोग पर आई जे हिन्दूवन का विरोधे के सेकूलर काम समुझेले. जइसन नेता ओसामा के त ओसामाजी कहेले बाकिर हिन्दू धर्म के साधु संतन का खिलाफ अपशब्द बोले में तनिको ना हिचकिचासु.\nरउरा एह विधेयक के खुद पढ़ सकीलें. आ आपन शिकायत भा समर्थन दे सकीलें. हम नइखी जानत के देश के बहुसंख्यक हिन्दू समाज एहपर का सोचत बा. हिन्दूवन के गरियावे में सबले आगा आखिरकार हिन्दूवे त रहेले. देश के अधिकतर पार्टियन के नेता हिन्दूवे त बाड़े. अलग बाति बा कि देश के शासन हिन्दू विरोधी हाथन में बा.\nविधेयक पर आपन राय देबे के आखिरी तारीख बा १० जून. एहसे देरी मत करीं.\nरउरा आपन राय एह विधेयक के मसोदा बनावे वालन तक इमेल से भेज सकीलें\nनीरज का एगो कविता के कुछ पंक्ति उद्धृत करीं त कह सकीले\nबदतमीजी कर रहे हैं आज फिर भौंरे चमन में\nसाथियो, आँधी उठाने का जमाना आ गया है.


यूपी आ बिहार में बिजली के संकट – टटका खबर\nयूपी आ बिहार में बिजली के संकट\nहर साल का तरह एहू साल गरमी आवते बिहार आ यूपी में बिजली के संकट शुरु हो गइल बा. यूपी में अनपरा आ सिंगरौली बिजली घरन के पाँच पांच सौ मेगावाट वाली ईकाई बन्द हो गइला का चलते संकट आइल बा. अनपरा वाला ईकाई दू तीन दिन में शुरु होखे के अनुमान लगावल जा रहल बा. सिंगरौली वाला यूनिट शुरु होखे में तनी देर लागी. बिहार में कई जगहा बिजली के कमी से नाराज लोग सरकार का खिलाफ प्रदर्शन करत बा. सरकार के कहना बा कि बिजली आपूर्ति में कमी का चलते दिक्कत आ रहल बा.


भ्रष्टाचार माने मलाई मारे के परमानेंट सोर्स – Anjoria\nनवम्बर 30, 2011 भोजपुरी, लस्टम पस्टम\nआजु करप्शन के नांव पर उहे लोग हो-हल्ला मचा रहल बा, जेकरा करप्ट होखे के मौका ना मिलल. जसहीं मौका मिली, ऊ आपन ओठ सी लिहें. ई रीति जमाना से स चलि आ रहल बिया. लोग भ्रष्टाचार के विरोध करत समय ई ताक में लागल रहे ला कि उनका कब मलाई मारे के के परमानेंट सोर्स मिल जाई. अइसन होतहीं ऊ लोग भ्रष्टाचरियन के जमात में शामिल हो जाई. देश में भ्रष्टाचारी लोगन के संख्या एही से बड़ रहल बाआ बड़त रही. कुछ लोग तऽ करप्शन के विरोध एह से कर रहल बा कि चर्चा में आ जाईं. ऊ भ्रष्टाचार के संस्कृति के मुखालिफ हऽ लोग आ कहीं जे अगर उनकरा से करप्शन कुछ बोले के कह दिहल जाउ तऽ एकतरफा बातियाई लोग. उसकी गहराई में ना जाई लोग. खुद चाहें केतनो भ्रष्ट चाहे दुराचारी काहे ना बने के चाहे लोग लेकिन भ्रष्टाचार के गरिअवले बिना उनका अंघी ना आवे. ई बौद्धिक बेईमानी ना तऽ आउर का हऽ?\nभ्रष्टाचार के संस्कृति के नित नया आयाम देवे में हमनी के जन-हितैषी राजनेता लोग महत्वपूर्ण योगदान कइले बा लोग. सत्ता पावे के ई मतलब ना होला कि आप हमेशा जनता के बारे में ही सोचे चाहे उनकर सुख-दुख के ख्याल राखे. अपना आ अपनन के बारे में भी सोचे के परेला . पइसा कहां से आई, कइसे आई एह पर गहन मंथन करे के परेला . तमाम तरह के योजना बनावे के परेला. गांव के भले बुझाउ कि कि सत्ता में रहिके पइसा कमाइल बहुत आसान हऽ, पर वास्तव में ई बेहद मुश्किल काम हऽ. बैलेंस बनाके चले के होला . छवि साफ-सुथरा रखे के होला. चेहरे के रूप-प्रतिरूप के साधे-संवारे के होला. अगर विधायक चाहे मंत्री बाड़े तऽ जनता के नजर में रहे पड़ेला. एक बेर पद से हट गइले तऽ केहु ना पूछे . सोचीं केतना कठिन काम हऽ. छवि भी बनावे के बा और पैसा भी. हालांकि बड़का तबका के लोगवन खातिर मसकिल तनी कम बा. जइसे अफसरन खातिर ई रास्ता तनी असान बाघोटालन में नेता जल्दी आवे ला लोग आ अफसर बाद में! हलांकि फंसेला दूनों में केहु ना. ना बड़का मछरी आ ना छोटका सिधरिया. आ केकड़न के तऽ चान्दी बा. भ्रष्टाचार के केकड़ा हर जगहि मौजूद बाड़े सन. एही से ई दोहरा रवैया बन होखे के चाहीं. करप्शन के विरोध बन कईल जाउ. आ ऐगो बात अउरी बा कि जे दूचार आदमी ईमानदार रहिये गइल तऽ का होई. बस अतने नऽ कि लोग कही, फलनवा बड़ा इमानदार रहले. एह से कवन पद्म पुरस्कार मिल जाई. ई पुरस्करवो ऊ बेइमनवां ले जइहें सन. एह से आटा चाउर आ माटी के तेल मिली ना. ऊ तऽ ओकरे मिली जेकरा लगे अर्थ बा उहे समर्थ बा ना तऽ सब बेअर्थ बा. जे सांच कहीं तऽ हमनी के ई भ्रष्टाचरियन के सभ्यता संस्कृतियो के नायक बना देले बानी सन. एगो तऽ बात तय बा कि भ्रष्टाचार बढ़ी तऽ अर्थव्यवस्था के रफ्तार बढ़ी. अब केहु दू नम्बर से पइसा कमाई तबे नु आलीसान बंगला बनवाई ना तऽ ईमानदारी से कमावे वाला तऽ पांच सौ हजार वर्गफुट के फ्लैट बैंक से लोन ले के कीनी आ ओही के देत देत मरि जाई. जब खबर आवेला कि भारत कें रुपिया स्वीस बैंक में! जमा बा तऽ मन गदगद हो जाला. विदेशी लोग दांत से अंगुरी दबा के कहेला ‘ओह इंडिया इज सो रीच.’ ई जान जाई कि भ्रष्टाचार के बिना हमनी का माने हमार देश वल्र्ड पावर ना बन सके. हम भ्रष्टाचार के भविष्य के लेके निश्चिंत बानी. ई एकदम सत्य हऽ कि खाली हमनिये के देस में भ्रष्टाचार और भ्रष्टाचरियन के खातिर तमाम संभावना व सुविधा बा. हमनिये के ई हुनर हऽ कि हमनी का कहीं भी, कबहुओं करप्शन के बुनियाद रख सके नी सन.\nOne thought on “भ्रष्टाचार माने मलाई मारे के परमानेंट सोर्स”\nनवम्बर 30, 2011 को 2:47 अपराह्न पर\nभीड़ में बीर बा भ्रस्टाचार के खिलाफ़ बोले वाला लोग…


नीतीश कुमार लगे अब का बाचल बा, सुशासन बाबू अब का करीहे\nगुरुवार के आईल उपचुनाव के नतीजा के असर त लगभग सभ प्रमुख दल प देखाई दिही, लेकिन एकर सबसे गंभीर असर बिहार में सत्ताधारी मुख्यमंत्री नीतीश कुमार के जदयू प लऊकी।\nमहागठबंधन छोड़ला के बाद नीतीश कुमार लगातार दूसरा बेर तेजस्वी यादव जईसन कथित 'नौसिखिया' के अगुवाई वाली राजद से हारल बाड़े। जहानाबाद में जब पहिला बेर हरले त 'सहानुभूति के लहर' बतावत संतोष कईले। असहूँ उ सीट राजद के रहे, एहसे जदयू के हार के जादे चर्चा ना भईल।\nअबकी बेर जोकीहाट में नीतीश कुमार के हार भईल बा। इ सीट ना त राजद के रहे, ना एहीजा सहानुभूति जईसन कवनो चीज़ रहे। ए सीट प जदयू के उम्मीदवार 2005 से लगातार जीतत आईल रहले।\nजोकीहाट उपचुनाव के प्रचार में खुद नीतीश कुमार पूरा लाव-लश्कर के संगे मैदान में उतरल रहले। जदयू के तमाम वरिष्ठ नेता के संगे करीब एक दर्जन मंत्री ए सीट खाती प्रचार कईले, एकरा बावजूद 41 हज़ार वोट से जदयू के उम्मीदवार हार गइल।\nलगभग 70 प्रतिशत अल्पसंख्यक के आबादी वाली जोकीहाट विधानसभा में नीतीश कुमार के पार्टी के हालत "वोट कटुआ" जईसन रह गइल। राजद के उम्मीदवार जतना वोट के अंतर से जीतल, ओतना वोट नीतीश कुमार के उम्मीदवार के ना मिलल।\nमतलब साफ बा कि बिहार के करीब 15 प्रतिशत आबादी वाला अल्पसंख्यक समुदाय अब नीतीश कुमार के हाथ से छटक गइल बा। जदी जदयू ए सच्चाई के माने से इनकार करतिया त ओकरा बतावे के होई कि पार्टी के वोट काहें ना मिलल। जीत-हार से जादे बड़ सवाल बा कि राजद अवुरी जदयू के वोट में एतना अंतर काहें?\nनीतीश कुमार 1994 में समता पार्टी बनवले रहले अवुरी 1995 में पहिला बेर समता पार्टी चुनाव लड़ले रहे। जदी 1995 के चुनाव के छोड़ दिहल जाए त 2014 के लोकसभा चुनाव तक नीतीश कुमार के पार्टी के कम से कम 16-17 प्रतिशत वोट मिलल, जवना में राज्य के अल्पसंख्यक मतदाता के बहुत बड़ भूमिका रहे।\nअब जबकि साफ-साफ देखाई देता कि राज्य के अल्पसंख्यक मतदाता नीतीश कुमार के संगे नईखन त सवाल बा कि नीतीश कुमार का करीहे? एकरो से बड़का सवाल बा कि नीतीश कुमार लगे का बाचल बा?\nजातिगत वोटबैंक बिहार के राजनीति के सच्चाई बा। लालू लगे यादव अवुरी मुसलमान मतदाता बाड़े, भाजपा लगे सवर्ण मतदाता बाड़े, कांग्रेस लगे सवर्ण, मुसलमान अवुरी दलित मतदाता के मिश्रण बा, नीतीश लगे अब का बा? उ कवना आधार प एनडीए गठबंधन में बड़ भाई कहईहे? जदी बड़ भाई ना रहीहे त बिना मुख्यमंत्री के कुर्सी के नीतीश कुमार का करीहे?\nजदी जोकीहाट उपचुनाव के नतीजा जदयू के पक्ष में आईल रहीत त नीतीश के सहारा मिलित, भाजपा संगे मोल-भाव करे ताकत मिलित, लेकिन अब का?\nभाजपा के नेता बहुत दिन से कहतारे कि नीतीश कुमार गठबंधन प बोझ बाड़े, अब इनिकर कवनो राजनीतिक हैसियत नईखे, अयीसना में भाजपा के छोड़ला के बाद नीतीश कुमार कहाँ जईहे? अब उ ना त भाजपा के सोझा ज़ोर से बोल सकतारे, ना कांग्रेस-राजद के सोझा खाड़ा हो सकतारे, एहसे हो सकता कि उ रामविलास पासवान अवुरी उपेंद्र कुशवाहा संगे तालमेल बनावस।\nलेकिन पासवान अवुरी कुशवाहा के राजनीतिक हैसियत के अंदाज़ा पिछला विधानसभा चुनाव में मिल चुकल बा। अयीसना में जदी नीतीश कुमार तीसरा रास्ता प डेग बढ़ावतारे त शायदे कवनो फायदा होई। हाँ नुकसान बढ़ जाए के संभावना जरूर बा।\nसभके नज़र अब नीतीश कुमार प लागल बा। सभ देखल चाहता कि एक समय प्रधानमंत्री पद के उम्मीदवार रहल नीतीश कुमार मुख्यमंत्री के कुर्सी के बचावे खाती अब कवना राह प डेग धरतारे।\nFirst Update: 01 June, 2018 03:32 PM


शुभम तिवारी के वाह वाह – Anjoria\nभोजपुरी अभिनेता शुभम तिवारी के एह घरी चारो ओरि वाहवाही होखत बा. दरअसल शुभम के दू गो फिलिम, ‘‘प्रतिघात’’ आ ‘‘लड़ब मरते दम तक’’ पिछला दिने रिलीज भइली सँ त एहनी में शुभम के भूमिका सबही सराहत बा. ‘प्रतिघात’ में शुभम पिंटू नाम के नवही के भुमिका में बाड़न त फिलिम ‘लड़ब मरते दम तक’ में एगो पुलिस इंस्पेक्टर का भूमिका में. ‘प्रतिघात’ में शुभम के नायिका अक्षरा सिंह आ फिलिम ‘लड़ब मरते दम तक’ में शुभम आइटम गर्ल सीमा सिंह संगे एगो मजगर किरार में बाड़ें.\nशुभम अपना एह फिलिमन के सफलता से संतुष्ट बाड़ें.\nअक्षरा सिंह आपन जनमदिन अपना परिवार संगे मनइहें


टटका खबर, बियफे, १७ जून – Anjoria\nटटका खबर, बियफे, १७ जून\nजून 17, 2010 टटका खबर\nएण्डरसन के भगावे वाला मामिला में रोज नया नया बयान बनावत कांग्रेसी\nभोपाल गैस दुर्घटना के मुख्य आरोपी एण्डरसन के भगावे का मामिला में अपना चहेता पूर्व प्रधानमंत्री पर चाहे अनचाहे लागल आक्षेपन से बचावे का कोशिश में कांग्रेसी स्पिन मिल में रोज नया नया बयान बुनल जात बा. इहाँ तक कहल जात बा कि ओकर जान बचावे खातिर ओकरा के भोपाल से भगावल जरुरी रहुवे. बाकिर देश का बाहर भगावे के कवन जरुरत रहे श्रीमान जी? खैर अब इहो सामने आ रहल बा कि जब भोपाल दुर्घटना के शिकार लोग के मिले वाला मुआविजा बढ़ावे के बात चलल रहे त संप्रग एक के सरकार ओकर विरोध कइले रहे.\nराजनीति के का भरोसा? कब का कह देव?\nसरकार अबही कहले बिया कि सेना के इस्तेमाल नक्सली समस्या के समाधान में ना कइल जाई बाकिर राजनीति के का भरोसा? अगर कबो कहिये दिहलसि कि सेना के इस्तेमाल कइल जाई, तब? इहे सोच के सेना अपना ५०००० जवानन के विशेष ट्रेनिंग दिहल शुरु कर दिहले बिया. जरुरत पड़ला पर ओह लोग के आन्तरिक सुरक्षा पर आवे वाला खतरा से लड़े में लगावल जाई. सेना के योजना बा कि वइसनका हालत में नागरिकन के सरक्षा पर खास ध्यान दिहल जाई आ जौ आ घुन के अलग अलग कर के खालि घुने के पीसल जाई.\nभाड़ा के कोख के कानूनी रुप दिहल जाई\nनिसंतान दंपतियन के भाड़ा के कोख देबे वालन से आ भाड़ा के कोख देबे वालन के निसंतान दंपतियन के शोषण से बचावे खातिर केन्द्र सरकार जल्दिये एगो कानून बनावे जा रहल बिया. विदेशो से लोग भाड़ा के कोख का तलाश में हिन्दुस्तान आवेला. एहमें निषेचित डिम्ब के कवनो महिला के कोख में पनपे खातिर राख दिहल जाला जे नौ महीना ले ओह संतान के अपना कोख में पालेले आ जनम का बाद ओह दंपति के सौँप देले जेकर डिम्ब रहे. बाकिर कबो कबो एहमें विवाद के स्थिति आ जाले.\nमदनी का खिलाफ गैर जमानती वारण्ट\nसाल २००८ में बेंगलूर में भइल शृंखलाबद्ध विस्फोट का मामिला में एगो कोर्ट केरल के पीडीपी अध्यक्ष अब्दुल नसर मदनी आ दू गो दोसरा जने का खिलाफ गैर जमानती वारण्ट जारी कइले बा. मदनी के समर्थक धमकी दिहले बाड़न कि अगर मदनी के गिरफ्तार कइल गइल त ऊ लोग ओकर जम के विरोध करीहन. केरल के मुख्यमंत्री अच्युतानन्दन कहले बाड़े कि कवनो तरह के अराजकता से निबटे खातिर राज्य सरकार हर संभव कदम उठाई.\nकेन्द्र सरकार का मदद से ५३ हजार स्वास्थ्यकर्मियन के तैनाती\nदेश के २३५ पिछड़ा जिलन में स्वास्थ्य सेवा सुचारू रुप से चलावे खातिर केन्द्र सरकार ५३५०० स्वास्थ्यकर्मियन के बहाली करे जा रहल बिया. एह नियुक्ति का बाद ग्रामीण स्वास्थ्य केन्द्रन के चौबीसो घंटा चलावे में सहुलियत होखी. एह योजना में यूपी के ४४ गो आ बिहार के ३५ गो जिलन के चुनल गइल बा. सरकार ग्रामीण इलाका में सेनेटरी नैपकिन रियायती दर पर बाँटे के योजनो बनवले बिया जवना में गरीब लड़कियन के एक रुपिया का दर से आ बाकी लड़कियन के पाँच रुपिया के दर से नैपकिन दिहल जाई.\nबाबा जंगलीदास का आश्रम में १०१ शादी करावल गइल\nचार राज्यन के नक्सल प्रभावित इलाका के १०१ जोड़न के सामूहिक विवाह रामगढ़ में बाबा जंगलीदास का आश्रम में करावल गइल. प्रशासन एह शुभ काम में भरपूर सहयोग दिहलस आ डीएम एसपी घराती का भूमिका में रहलन. कईगो सामाजिको संगठन एह काम में शामिल भइले. बाबा जंगलीदास पिछला छह साल से एह तरह के आयोजन कर रहल बाड़न आ अबले ६५१ गो जोड़ा के सामूहिक शादी करवले बाड़े.\nउमा भारती के भाजपा में वापसी के संकेत\nकाल्हु लालकृष्ण आडवाणी का साथे एक विमान से उमा भारती रायपुर अइली. साथ में राजनाथ सिंह आ भाजपा प्रवक्ता रविशंकर प्रसादो रहले. चारो जने छतीसगढ़ के मुख्यमंत्री रमण सिंह के पिता का श्राद्ध में शामिल होखे आइल रहे. हालांकि केहू कवनो तरह के राजनीतिक बयान नइके दिहले बाकिर एकरा के संकेत मानल जा रहल बा कि मध्यप्रदेश के पूर्वमुख्यमंत्री रहल उमा भारती के भाजपा में वापसी जल्दिये हो सकेला.\nअमर सिंह आपन टीम बनवलन\nअमर सिंह के पार्टी राष्ट्रीय लोकमंच के हरियर लाल सफेद रंग का झण्डा पर अमर सिंह के फोटो रही. उपाध्यक्ष जयाप्रदा रहीहें आ मनोज तिवारी के सांस्कृतिक प्रकोष्ठ के राष्ट्रीय अध्यक्ष रहीहे. अब्दुला अजीज कार्यकारी अध्यक्ष आ संजय दत्त के राष्ट्रीय महासचिव बनावल गइल बा. ई सब घोषणा लखनऊ में करत अमर सिंह कहले कि उनकर पार्टी छोट छोट राज्यन के समर्थन करी. इहो बतवलन कि एगो भोजपुरी फिल्म धोखा नाम से बनावत बाड़न जवना के अगिला विधानसभा चुनाव से पहिले रिलीज कर दिहल जाई.\nसरकारी बैंकन के प्रमुख पद खातिर नया नियम\nप्रधानमंत्री कार्यालय से जारी निर्देश का बाद वित्त मंत्रालय मुश्किल में पड़ गइल बा. निर्देश में कहल गइल बा कि ओहि लोग के बैंक प्रमुख बनावल जाव जेकर कार्यकाल कम से कम अठारह महीना बाचल होखे. एहसे ऊ आदमी बैंक का हित में बढ़िया से काम कर पाई. अब एह निर्देश का चलते यूनियन बैंक प्रमुख का पद पर एससी कालिया के नियुक्ति ना हो पाई काहे कि उनकर कार्यकाल सतरहे महीना बाचल बा.\nफीफा वर्ल्ड कप के छठा दिन\nकाल्हु का मैच में चिली होण्डूरास के एक शून्य से, स्विट्जरलैण्ड स्पेन के एक शुन्य से, आ उरुग्वे दक्षिण अफ्रीका के तीन शुन्य से हरा दिहलस. एह हार का बाद मेजबान दक्षिण अफ्रीका अब शायद अगिला दौर में ना पहुँच पाई. आजु अर्जेण्टिना दक्षिण कोरिया से, नाइजिरिया ग्रीस से, आ फ्रांस मैक्सिको से खेले वाला बा. ओने एशिया कप क्रिकेट में भारत बांगला देश के छह विकेट से हरा दिहलस.\nटटका खबर, बुध, १६ जून\nटटका खबर, शुक, १८ जून


Bhojpuri Spl: लंदन में जब पाकल रहे पुआ, जानीं कइसे भोजपुरीमय भइल रहे इंग्लैंड!\nतमिलनाडु चुनाव: आखिरी वक्त पर AIDMK ने वेनियार समुदाय को दिया आरक्षण\nकब है होलिका दहन? जानें तिथि, शुभ मुहूर्त एवं संपूर्ण विधि\nBihar News: सीमांचल को लेकर गृह मंत्रालय का अलर्ट, किसी बड़ी साजिश की आशंका\nMP News: विहिप के विरोध के बाद छतरपुर में इप्टा का वार्षिक समारोह रद्द\nरेल यात्र‍ियों के लि‍ये Good News, एक मार्च से चलेंगी 12 स्पेशल ट्रेनें\nलंदन में आज कए गो भोजपुरी फिलिम अउर एलबम के शूटिंग होत बा. भोजपुरी इंडस्ट्री के बड़-बड़ स्टार ओहिजा जाके आपन फिलिम शूट करेला अउर उनकरा भरपूर प्यार भी मिलेला. लेकिन आज से 16 साल पहलि अइसन संभव ना रहे. जानीं एह आलेख में... आखिर कइसे इ सभ संभव भइल.\nLast Updated: February 22, 2021, 4:40 PM IST\nसोरह साल हो गइल. सोरह साल सुन के त बहुत लोग के मन बासंती हो जाला. सोरहवा साल पर त ना जाने केतना फ़िल्मी गीत बा. बॉलीवुड में गीत गूँजल कि ‘सोलह बरस की बाली उमर को सलाम’ त भोजीवुड में गाना बनल, ‘सोरहे में सुन्नर सामान भइलू’ ...\nत हमरा कबो-कबो लागेला कि हमार भोजपुरी कई गो अइसने बाज के चोंच में अंटकल बिया.\nएक बेर हिंदी के एगो महापंडित गरियावत रहलें, रे भोजपुरी के कुछ बा? आपन कवनो शब्दावली नइखे. खाली हिंदी में क्रिया पद लगा के भोजपुरी थोड़े बनेला? बहुत देर ले गप्प चलत रहल. हम लइका रहनी. लइका त आजो बानी, बुद्धि से. तब उमिरो से रहनी. चुपचाप सुनत रहनी.\nबन गइल बा ए मलिकार बाकिर गिलसवा में गिलसवा अड़स गइल बा.\nहमरा हँसी छूटल कि कादो भोजपुरी में कुछु नइखे. पंडी जी हमरा के खिसिया के देखनी.\nबाकिर बड़ भइनी. तनी आँख खुलल त लागल कि साँचो, आपन भोजपुरी कहीं अड़स गइल बा.\nफेर लागल कि ना ई हमार लड़िकबुद्धि बा. हमरा ठीक से भोजपुरी बुझाते नइखे. जेकरा बुझाता-बुझsता, उ खेलsता-खाता. ओकरा घर में रेड कार्पेट बा. हम चटाई पर के चटाइये पर रह गइनी. केतना लोग के ई नायक-महानायक, सांसद - विधायक बना दिहलस आ भावुक आदमी हम, हमरा भोजपुरी अड़सल लागsतिया ? ... अड़सल त हम बानी ? हमहीं ना, उ सब लोग अड़सल बा जे भोजपुरी खातिर अपना के होम कइले बा, स्वाहा कइले बा. त सोरह साल पहिले गइल त रहनी प्लांट मैनेजर बन के बाकिर भोजपुरी के कीड़ा भी हमरा साथे लंदन पहुंचल रहे. अब किड़वा के कवन बीजा-पासपोर्ट लागे के रहे कि ना जाव. लंदन पहुंचते गीत लिखनी-\nबीबी बेटा संगे हम देखीं मुड़ मुड़ के.\nलागल कि गल गइनी थोड़ दूर चलते.\nबतियावें छतियावें जहाँ तहाँ रस्ते.\nखैर, गीत लम्बा बा. फेर कबो सुनाएम. मेन मुद्दा प आवsतानी. भोजपुरी में लिखे-पढ़े आ कार्यक्रम करे के जवन कीड़ा रहे उ अउर तेजी से काटे लागल. हमरा किताब ‘चलनी में पानी’ में के अधिकांश गीत लंदने में लिखाइल बा. चूंकि लंदन में भोजपुरी के भा भोजपुरी खातिर कुछु रहे ना त हम यूके हिंदी समिति, लंदन आ गीतांजलि बहुभाषीय साहित्यिक समुदाय, बर्मिंघम से जुड़ गइनी बाकिर भोजपुरी के साथे लेके, छोड़ के ना. लंदन से प्रकाशित पत्रिका ‘पुरवाई’ के कभर पेज पर हमार भोजपुरी गजल छपल. ई बात 2006 के ह. फगुआ के आसपास हम लंदन पहुंचल रहनी.\nदेखीं, फगुनी बयार बहsता त याद के पुरवाई मन के छू-छू के निकल जाता. हमार फैक्ट्री लंदन से लगभग डेढ़ सौ किलोमीटर दूर हादम में रहे. हम सपरिवार गइल रहनी उहाँ. पत्नी अउर ढाई महिना के बेटा के साथे. बेटा अब हाई स्कूल में पहुँच गइल बा अउर पत्नी सफ़र में हमसफ़र बन के सोरहवां साल में. अभिये 18 फरवरी के शादी के सोरहवां सालगिरह मनल ह. त साल 2006 में हम पत्नी आ बेटा के साथे भोजपुरी के भी लेके लंदन पहुंचल रहनी. ओकरा पहिले युगांडा, पूर्वी अफ्रीका में रहनी. उहाँ भी ई बेमारी रहे त 2005 में भोजपुरी एसोसियेशन ऑफ़ युगांडा के स्थापना कइनी. स्थापना में हमरा साथे आजमगढ़ के अजय सिंह भी रहलें. हम त युगांडा से भाया लंदन इण्डिया आ गइनी बाकिर स्वामी नारायण के भक्त अजय भाई त उहाँ जमीन-जायदाद खरीद के बसिये गइल बाड़न. खैर, भोजपुरी एसोसियेशन ऑफ़ युगांडा के स्थापना के बाद उहाँ तमिल, तेलगू, गुजराती, मराठी विंग के साथे भोजपुरी के भी एगो विंग खुलल. फगुआ-चइता उहवों गूँजल. दियरी-बाती आ छठ शुरू हो गइल. कई गो स्वीमिंग पूल आ विक्टोरिया लेक के किनारे छठ भइल. हम कई लोग के भोजपुरी पत्र-पत्रिकन के सदस्यो बनवनी.\nमन बढ़ल रहे त लंदन में भी भोजपुरी समाज के स्थापना भइल. दरअसल 2006 में हमरा भोजपुरी गजल-संग्रह ‘तस्वीर जिंदगी के’ के पर सिनेहस्ती गुलजार आ ठुमरी साम्राज्ञी गिरिजा देवी के हाथे भारतीय भाषा परिषद सम्मान मिलल. ई खबर बीबीसी समेत तमाम अखबारन आ वेबसाइटन के सुर्खी बनल. बीबीसी लंदन, रेडियो खातिर मुकेश शर्मा जी (जे अभी बीबीसी दिल्ली के संपादक बानी ) हमार इंटरव्यू कइनी. ओकरा बाद हम लाइम लाइट में आ गइनी. फेर यूके के भोजपुरिया लोग हमरा संपर्क में आवे लागल आ अंततः हम भोजपुरी समाज, लंदन के स्थापना कइनी अउर लंदन के हाईड पार्क में एगो कार्यक्रम रखाइल. तय ई भइल कि सब केहू अपना-अपना घर से एगो भोजपुरिया डिश बना के ले आई त लंदन में केहू किहाँ पुआ पाकल, केहू किहाँ ठेकुआ बनल, केहू दाल में के दुलहा बना के ले आइल रहे त केहू लिट्टी त केहू मकुनी त केहू फुटेहरी...माने अजबे-गजब हाल रहे. सितम्बर के महीना रहे. हाइड पार्क में जब गुनगुनी धूप में गीत-गजल के साथे लोक राग छिड़ल त ब्रिटेन में आरा-बलिया-छपरा लउके लागल आ पूस के देहसुख वाला घाम जइसन लागे लागल.\nअब नू जेके देखीं, सेही लंदन पहुँच जाता शूटिंग करे भा प्रोग्राम करे. 15-16 साल पहिले अइसन ना रहे. एह से लोग में उत्साह ज्यादा रहे अउर अफ्रीका आ यूके में भइल भोजपुरी गतिविधि के भारतीय मीडिया में भी अच्छा कवरेज मिलल. दू साल पहिले 2018 में हमरा के गीतांजलि बहुभाषीय साहित्यिक समुदाय, बर्मिंघम द्वारा भोजपुरी नाइट्स खातिर आमंत्रित कइल गइल. भारतीय सांस्कृतिक सम्बन्ध परिषद द्वारा हमरा के यूके भेजल गइल अउर एक बेर फेर यूके के भोजपुरियन के भारी जुटान भइल. ई हमरा खातिर आनंद आ गर्व के पल रहे. उहाँ हमरा के गीतांजलि साहित्य व संस्कृति बर्मिंघम सम्मान से नवाजल गइल.\nअइसे त युगांडा, यूके के अलावा दुबई, मॉरिशस आ अउर कई गो देश में जाए आ भोजपुरिया लोग से मिले-जुले-जोड़े-जुड़े के अवसर मिलल लेकिन एगो सवाल बरिसन से सालत आ रहल बा कि भोजपुरिया लोग त आगे बढ़ गइल, जे मजदूर बनके गइल, उहो मालिक बन गइल. मॉरिशस में सरकारी मान्यता भी मिल गइल बाकिर अपना देश में भोजपुरी खातिर अभी पचरे गवाता. भोजपुरी एगो सियासी मुद्दा बन गइल बा आ भोजपुरिया लोग के बतावे-जतावे के पड़sता कि भाई हो जनगणना में आपन मातृभाषा भोजपुरिये बतइहा. माई आ मउसी में फरक होला ए चनेसर...बाकी सम्मान त सभकर बा. सवाल पहचान के बा आ पहचान अपने मातृभाषा से होला. ना त अधभेसर बन जाए के पड़ी ए चनेसर. सवाल अस्मिता के भी बा. जेतना रोटी जरुरी बा ओतने इज्जत. देखीं, अड़सल आ छटपटात भोजपुरी के कब खुला आकाश मिलsता ? (लेखक मनोज भावुक भोजपुरी के साहित्यकार व ग्लोबल प्रोमोटर हैं. )\nBhojpuri Spl: मन चंगा त कठवती में गंगा, जानीं महान संत रविदास के कहानी\nBhojpuri: बंगाल में मुसलिम, मतुआ आ हिन्दीभाषी फरियाई,केकरा माथे मउर-केकरा भउर\nBhojpuri Spl: भारत-पाकिस्तान में शांति बहाली के रजामंदी, का खत्म होई टेंशन?


संतान के प्रोमोशन में उमड़ल जनसैलाब – Anjoria\nपिछला हफ्ता रिलीज़ भइल आ सफलता के राह पर बढ़ल जात भोजपुरी फिल्म “संतान” के प्रोमोशन के दौरान बिहार में लागल कि जन सैलाब उमड़ पड़ल बा. भोजपुरी फिलिमन के सदाबहार सुपर स्टार रवि किशन, अदाकारा पाखी हेगड़े, शुभी शर्मा आ अवधेश मिश्रा के एक झलक देख लेबे खातिर अफरा तफरी मचल रहे.\nहैरी फर्नांडिस निर्देशित आ स्वरुप फिल्म्स के बनावल फिल्म “संतान” के बहुते शानदार तरीका से गाजा बाजा का साथे हाथी के सवारी करत रिलीज़ कइल गइल. “संतान” के दर्शकन से सीधे जोड़े खातिर रवि किशन खुद अपना सहयोगी कलाकारन का साथ प्रोमोशन करे निकल पड़ले. बिहार के ताजपुर, समस्तीपुर, आ दरभंगा में हजारो दर्शकन का मौजूदगी में ऊ सिनेमा हॉल जा जा के दर्शकन के मनोरंजन कइलन. दरभंगा में त फिल्म आ रवि किशन खातिर दिवानगी अइसन रहल कि उमा सिनेमाघर के बहरी मेन रोड पर घंटन जाम लागल रहि गइल. बहरहाल धीरे धीरे औरतन का दिल में जगह बनावत जा रहल फिल्म “संतान” ई साबित कर दिहलसि कि भोजपुरी सिनेमा जल्दिये संकट के दौर से निकले बाला बा.\nमानसिक परेशानी से गुजरत बा हमार परिवार — रवि किशन\nOne thought on “संतान के प्रोमोशन में उमड़ल जनसैलाब”\nMITHILESH ADITYA कहते हैं:\nसितम्बर 11, 2011 को 5:58 अपराह्न पर


हिंदी न्यूज़ - सीमांचल के माटी पानी से 'गुलाबी मिर्च' के पैदावार-Seemanchal farmers turn to Pink pepper cultivation to find sweet returns- हिन्दी समाचार, टुडे लेटेस्ट न्यूज़ इन हिन्दी\nसीमांचल के माटी पानी से 'गुलाबी मिर्च' के पैदावार\nअब सीमांचल के जलवायु में गुलाबी मिर्च की खेती भी सफल साबित हो गईल बा.\nUpdated: December 7, 2018, 4:48 PM IST\nबिहार में पूर्णिया जिला के कीर्त्यानन्दनगर प्रखंड के रामनगर गांव के एगो बड़ा किसान आपन लमहर भूखंड प गुलाबी मिर्च के खेती अउर खास पैदावर कर रहल बाड़े. पिछले पांच साल से येह जगह प गुलाबी मिर्च यानि पिंक पीपर के उत्पादन करके ओकरा देश के महानगरन के कुछ चुनिंदे खरीददारों के ऊंचा भाव पर बेचल जा रहल बा. पिंक पीपर के इस्तेमाल, सुगंधित तेल,बेहतरीन रेसिपी के मसाला अउर कुछ जरुरी दवाई बनावे खातिर कईल जाला.\nसीमांचल के ही किशनगंज जिला के ठाकुरगंज में पहिले से ही काली मिर्च और तेजपत्ते की खेती बढ़िया से हो रहल बा. एहिजा के चाय बागान तो पूरा तेजपत्ते से ही ढंकल होला. अब सीमांचल के जलवायु में गुलाबी मिर्च की खेती भी सफल साबित हो गईल बा.\nअनुभवी किसान लोग सीमांचल इलाका के मसाला फसलन के खेती के खातिर सही जगह मान रहल बाड़े अउर एह खेती के कई तरह से फायदेमंद बता रहल हउअन. जानीं जे कि, पूर्णिया प्रमंडल में अदरख, हल्दी, हरीअर, लाल, मिरचाई अउर धनिया के खेती भी बड़ा बढ़िया से होला.\nऐने के एगो अनुभवी किसान संजय बनर्जी कहेले कि राज्य सरकार सीमांचल इलाका के कई किसिम के मसालन के खेती के इलाके के रूप में चाहे त आगे बढ़ा सकेली.


प्रयोगकर्ता वार्ता:Dasyproktos - विकिपीडिया\nस्वागतम्! नमस्कार Dasyproktos जी, भोजपुरी विकिपीडिया पर राउर बहुत स्वागत बा!\nDasyproktos जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 22,748 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Dasyproktos&oldid=625925" से लिहल गइल


रमबोला के याद करत आपन बात – Anjoria\nJuly 7, 2015 Sub-editor पुस्तक चर्चा, साहित्य 0\nसाल 1975 भा 1976 रहुवे जब पहिला बेर हमरा एगो भोजपुरी के खण्डकाव्य रमबोला के जानकारी एगो दोस्त से मिलल. ऊ हमरा के ओह काव्य के एगो अंश भेजले रहुवन जवना के हम आपन एगो पत्रिका भोजपुरिहा के पहिलका अंक में शामिल कइले रहीं. वइसे त ओह पत्रिका के जिक्र भोजपुरी प्रकाशन के सई बरीस नाम के एगो शोध किताब में आइल बा बाकिर बहुत कुछ कारण से ऊ पत्रिका आगे ना निकल पावल. बाकिर रमबोला के ऊ अंश हमरा जबानी याद हो गइल रहुवे. जबे मौका मिले ओह अंश के हम अपना यार दोस्तन के सुनावत रहीं.\nबरीस बीतल. हम काॅलेज के देहरी पार करत रोजी का बाजार में आ गइनी बाकिर भोजपुरिहा के ललक आ याद पाछा ना छोड़लस. समय के फेर आ सितारन के गर्दिश का बीच बहुत उतार चढ़ाव देखत हम बलिया आ गइनी आ एकरे के आपन कर्मभूमि बना लिहनी. काम के कमी रहे से फुरसत में एगो दोस्त के इंटरनेट कैफे में बइठल करीं. ओहिजे से शुरुआत भइल रहुवे भोजपुरी के पहिलका वेबसाइट अंजोरिया के. बाद में एकर अफसोस हमेशा रहल कि ओकर नाम हम भोजपुरिहा काहे ना धइनी. खैर बात बहक जाई आ बात बहकावे के आजु ना त मौका बा ना जरूरत. एहसे लवटत बानी फेरू रमबोला पर. रहि रहि के हमरा हरेन्द्र हिमकर नाम के ओह कवि के याद आवे. नेट पर सर्च कइल करीं बाकिर कतहीं से उनकर जानकारी ना मिले कि कहाँ बाड़न, का करत बाड़न. संजोग से कई बरीस बाद अपना एगो दोस्त से संपर्क भइल. ऊ बेतिया के हउवन आ हम उनुका से निहोरा कइनी कि केहू तरह से हरेन्द्र हिमकर जी के संपर्क सूत्र खोज निकालसि. धन्यवाद ओह मित्र डा. रणजीत राय के जे हमरा के हरेन्द्र जी के जानकारी पठा दिहलन. फोन कइनी आ हरेन्द्र जी से बात हो गइल. उहाँ के लिखल कुछ कविता भोजपुरिका पर प्रकाशितो कइनी बाकिर रमबोला पूरा पढ़े के साध मने में रहि गइल. हरेन्द्रजी बतवनी कि रमबोला छपे का प्रक्रिया में बावे आ छपते ओकर एक काॅपी हमरा के भेजवा देम.\nकाल्हु फेरू हरेन्द्रजी के फोन आइल कि रमबोला हमरा मेल पर आवे वाला बा आ आजु सबेरे हमरा मेल पर आइयो गइल बा. एगो सिधवा साहित्यकार का तरह हरेन्द्र जी के नेट के इस्तेमाल करे ना आवे आ ना ही अपना कृति के व्यवसायिक इस्तेमाल करे. पूरा किताब हमरा लगे आ गइल बा बाकिर किताब के ना त कवर आइल बा ना ओकर संपर्क सूत्र. ओकरा के त हम मँगवा लेब बाकिर अबहीं पूरा रमबोला हम भोजपुरिका पर परोसब ना. गँवे गँवे ओकरा के प्रकाशित करब आ कोशिश करब कि ओकरा के ई-बुक का रुप में पेश क के कवि खातिर कुछ सांकेतिक राशि जमा करा सकीं. एह तरह के ई पहिला कोशिश होखी हमार. देखत बानी कि सफलता मिलत बा कि ना. तब ले पेश बा खुद हरेन्द्रजी के लिखल रमबोला के परोसत आपन कुछ पंक्ति :\nअक्षर के फूल\nपलना के सोहर, अॅंचरा के लोरी, अॅंगना के मंगल, दुअरा के कीर्तन, गॉंव के गमक सनाइल गीतन के रस, सबके-सब हमरा रोऑं-रोऑं में भीनल बा.\nदइया, माई आ बहिन के आवाज जस के तस कान में रेंग रहल बा.\nककहरा से लेके कॉलेज तक के गुरु लोग के मान, मन का भोर ना परी.\nसाथी-सॅंघाती लोग के बेहवार, भाव का भुक्खड़ के पेट भरल बा.\nगॉंव के धूरा से शहर के रोड़ा तक, चिकन-रूखर जे बा, जीनगी सभकर गुलाम बा.\n‘फुलवारी‘ : त बड़का विद्वानन के ह, बाकि भोजपुरी-भारती का चरण में चढ़ावे ला, फूलल बिन फूलल अक्षर के फूलन के जोर-नार के जवन माला बनवले बानी अपने लोगन के अशीष पावेला अपने सभन का सोझा आपन ‘रमबोला‘ लेके खाड़ बानी.\nकेकरा के सॅंउपीं!\nकेकरा के छोड़ीं!!\n– हरीन्द्र ‘हिमकर‘\nभोजपुरी खण्ड काव्य\nCategories Select Category मनोरंजन (4,467) गीत-गवनई (164) टीवी (161) फिल्म (1,412) रंगमंच (7) सतमेझरा (472) अगड़म बगड़म (11) एक तरफा विचार (11) कतरब्योंत (7) कोलकाता मेल (4) जिनिगी के जमीन (1) निबन्ध (68) निरउठ (10) नीक-जबून (15) बतकुच्चन (148) भउजी हो (33) भोला बाबू (4) रामझरोखा से (2) लस्टम पस्टम (158) सरोकार (1,093) काम के बात (1) कोर्स आ कैरियर (10) खबर (504) चौपाल (85) ज्योतिष आ वास्तु (8) देश आ समाज (368) नारी-जगत (10) पर्व त्योहार (51) भोजपुरिया लाल (36) योग (1) राजनीति (60) सभा समारोह (106) स्वास्थ्य (8) साहित्य (778) उपन्यास (39) कविता (288) कहानी (53) पुस्तक चर्चा (105) भाषा (262) समीक्षा (8)


(सोमार 26 सितम्बर)\nदेश में बनल परमाणु क्षमता युक्त बैलिस्टिक मिसाइल पृथ्वी-2 के सोमार का दिने ओडीशा तट से सफल परीक्षण कइल गइल. एकर मारक क्षमता अधिकतम 350 किलोमीटर ले बा.\nकेरल के तिरुवनंतपुरम में सोमार साँझ एगो स्कूली वैन नहर में गिर गइल जवना में तीन गो बच्चन के मौत हो गइल.\nकर्नाटक उपचुनाव में 60 फीसदी मतदान के खबर बा.\nगुजरात के राज्यपाल कमला बेनीवाल मुख्यमंत्री नरेन्द्र मोदी से उनुका उपास का दौरान भइल खरचा के हिसाब मँगले बाड़ी.\nतेलंगाना राज्य के माँग खातिर 30 सितम्बर के हैदराबाद बंद.\nआजु टूजी घोटाला प्रकरण में वित्त मंत्रालय के टिप्पणी से उपजल विवाद के मद्दे नजर गृहमंत्री चिदम्बरम आ वित्त मंत्री प्रणब मुखर्जी अलगा अलगा जा के सोनिया गाँधी से भेंट कइले. सुने में आवत बा कि चिदम्बरम आपन इस्तीफो देबे के बाति कहलें.\nमंगल से देश के करोड़ो मोबाइल ग्राहकन के अनचाहा कॉल आ एसएमएस से मुक्ति मिल जाई जब एहपर रोक लगावे वाला नियम प्रभावी हो जाई.\nबाबा रामदेव का अनशन का दौरान भइल पुलिस लाठीचार्ज का दौरान घवाहिल राजबाला के सोमार का दिने निधन हो गइल. राजबाला के रीढ़ के हड्डी टूट गइल रहे आ 114 दिन ले अस्पताल में भर्ती रहल एह 51 साल के औरत के आखिरकार मौत हो गइल.\nविदेश जा के आपन इलाज करावे खातिर अमर सिंह अदालत से इजाजत मँगले बाड़न.\nमनमोहन सिंह स्वदेश खातिर रवाना हो गइल बाड़न आ मंगल के देर रात भारत लवटि अइहन जहवाँ टूजी घोटाला के नया विवाद उनुकर स्वागत करे के तइयार बा.\nकेरल में विपक्ष मुख्यमंत्री ओमन चांडी के इस्तीफा मँगलसि. चाँडी पर साल 1992 के ताड़ तेल आयात मामले के अदालती सुनवाई के प्रभावित करे के कोशिश के आरोप बा.\nपश्चिम बंगाल पुलिस दार्जिलिंग से बड़हन मात्रा में बरामद विस्फोटक मामिला में पश्चिम बंगाल आ बिहार से दू जने के गिरफ्तार कइले बिया.\nदक्षिणी गुड़गांव के खेड़ी दौला में टोल प्लाजा पर तीन दिन पहिले एगो टोल कर्मचारी के गोली मारके हत्या कर देबे का आरोप में आजु सोमार का दिने पुलिस दू जने के गिरफ्तार कर लिहलस. हत्या वाली गाड़ी त मिल गइल बा बाकिर पिस्तौल अबही बरामद नइखे भइल.\nकांग्रेस महासचिव राहुल गांधी अपना के कश्मीरी बतावत कहले कि कश्मीरियन के दुख दर्द उनुकर आपन दुख-दर्द हवे.\nकेंद्रीय विश्वविद्यालय जामिया मिलिया इस्लामिया के कुलपति नजीब जंग के भारतीय रिजर्व बैंक के केंद्रीय बोर्ड में नामित कइल गइल बा.\nडिब्बाबंद आ प्रसंस्कृत जूस के लगातार सेवन से आंत के कैंसर हो सकेला खास कर के ओह लोग के जे रोजाना तीन गिलास से बेसी जूस पियेलें.\nभारतीय विशिष्ट पहचान प्राधिकरण के महत्वाकांक्षी आधार योजना के लागू करावे में त्रिपुरा सबले आगे निकल गइल बा.\nराजस्थान के जय नारायण व्यास विश्वविद्यालय के 16 छात्रन पर रैंगिग के आरोप में आपराधिक मामिला दर्ज करावल गइल बा.\nवित्तीय अनियमितता के आरोपन में घेराइल आईपीएल प्रमुख रहल ललित मोदी के याचिका सर्वोच्च न्यायालय खारिज कर दिहलसि.\nअफजल गुरु के फाँसी के सजा माफ करवावे पर आपन रूख तय करे खातिर नेशनल कांफ्रेंस विधायक दल अतवार के बइठक कइलसि जवना में कवनो नतीजा ना निकलल काहे कि दुनु अब्दुल्ला, बाप बेटा, ना अइले.\nजम्मू में सेना 5000 बेरोजगारन के रोजगार खातिर प्रशिक्षित कइलसि.\nनेपाल विमान दुर्घटना में मरल लोग के शव खातिर अबहियो परिजन इंतजार करत बाड़े.\nसोवियत संघ के राष्ट्रपति रहल मिखाइल गोर्बाचेव के कहना बा कि अगर प्रधानमंत्री व्लादिमीर पुतिन फेर से राष्ट्रपति बनत बाड़े त एकर मतलब होखी कि रूस के छह साल बरबाद हो गइल.\nअमेरिका से बिगड़त संबंधन पर चरचा करे खातिर पाकिस्तान के प्रधानमंत्री यूसुफ रजा गिलानी बियफे का दिने सर्वदलीय बैठक बोलवले बाड़न.\nपाकिस्तानी विदेश मंत्री हिना रब्बानी खार के कहना बा कि हक्कानी संगठन कबहु अमेरिका के खुफिया एजेंसी सेंट्रल इंटेलिजेंस एजेंसी के ‘दुलारूवा’ रहल. हक्कानी नेटवर्क के पाकिस्तानी खुफिया एजेंसी आईएसआई के मदद मिले के अमेरिकी आरोपन से उपजल तनाव का बीच पाकिस्तान के खुफिया प्रमुख लेफ्टिनेंट शुजा पाशा सोमार के सऊदी अरब खातिर रवाना भइले.\nजनरल इलेक्ट्रिक महाराष्ट्र का पुणे में आपन नया इकाई लगाई जवना पर 20 करोड़ डॉलर खरच करी.\nसीबीआई 2जी घोटाला के आरोपियन पर नया आरोप लगावे के अनुमति अदालत से मँगले बिया.\nसार्वजनिक खरीद में भठियरपन रोके खातिर एहो विधेयक ले आवे के बात प्रधानमंत्री कार्यालय में राज्यमंत्री वी. नारायणसामी कहले बाड़न.\nह्युंडई अपना स्पोर्ट्स यूटिलिटी कार सांता फे के नया मॉडल सोमार का दिने बाजार में उतरलसि जवना के दाम साढ़े चौबीस लाख रुपिया राखल गइल बा.\nभारत के नौसेना दू गो मालवाहक जहाजन के लूटे के सोमालियाई लुटेरन के कोशिश नाकाम कर दिहलसि.\nटीसीएस के इंदौर इकाई में 50 फीसदी नौकरी मप्र के बेरोजगारन के दिहल जाई. सरकार एकरा खातिर कंपनी के एक चौथाई दाम पर जमीन दीही.\nकोका कोला इंडिया सोमार के कहलसि कि महंगाई देखत ऊ भारत में अपना उत्पादन के दाम ना बढ़ाई.\nमध्य प्रदेश के राजधानी भोपाल में अतवार रात भइल पंजाब एंड सिंध बैंक के मुख्य प्रबंधक अविनाश नागपाल के हत्या के आरोपी के पुलिस सोमार का दिने गिरफ्तार कर लिहलसि.\nकेंद्रीय कानून मंत्री सलमान खुर्शीद सोमार का दिने कहले कि केंद्र सरकार के स्विस बैंक समेत दोसरो बैंकन में जमा करिया धन का बारे में महत्वपूर्ण जानकारी मिलल बा.\nसोमारो का दिने शेयर बाजार में गिरावट के माहौल रहल आ सेंसेक्स 111 अंक नीचे गिर के बंद भइल. ओने सोना के दाम में एक हजार रुपिया प्रति दस ग्राम के कमी आइल बा.\nभारत आ चीन एक दोसरा खातिर आपन बाजार खोले पर राजी.\nमध्य प्रदेश सरकार के संस्कृति विभाग साल 2010-11 के किशोर कुमार सम्मान अभिनेता देवानंद के आ लता मंगेश्कर सम्मान संगीतकार राजेश रोशन के देबे के एलान कर दिहलसि.\nबॉलीवुड के बादशाह शाहरुख खान एह घरी अपना फिल्म ‘रा. वन’ के प्रमोशन में व्यस्त बाड़न. एह खातिर कई गो कंपनियन के ब्रांड से गठजोड़ कइले बाड़न आ टीवी चैनलन पर शो देखावल जात बा. बाकिर शाहरुख अपना के विपणन गुरु नइखन मानत.\nउपग्रहीय टेलीविजन प्रसारण के साल 2014 ले पूरा तरह से डिजिटलीकरण करे खातिर केंद्र सरकार प्रसारण नियम में बदलाव करे पर सोचत बिया.\nभारत में ‘जेम्स बांड’ के शूटिंग अब ना होई.\nचैम्पियंस लीग मैच में मुम्बई इंडियंस त्रिनिदाद टोबैगो के एक विकेट से हरा के लगातार दुसरका जीत दर्ज कइलसि.\nडूरंड कप फुटबाल टूर्नामेंट के 124वें संस्करण में पुरस्कार राशि पांच लाख रुपये से बढ़ाकर 20 लाख रुपिया कर दिहल गइल बा.\nआकलैण्ड में होखे वाल चैम्पियंस ट्रॉफी हॉकी टूर्नामेंट खातिर पाकिस्तान अपना 30 सदस्यीय सम्भावित टीम के घोषणा कर दिहलसि.\nलंदन में भइल ट्वेंटी-20 मैच में वेस्टइंडीज इंग्लैंड के 25 रन से हरा के दू मैचन के श्रृंखला 1-1 से बराबर कर लिहलसि.\nआस्ट्रेलियाई क्रिकेट टीम के स्पिनर रहल शेन वार्न क्रिसमस का मौका पर अपना प्रेमिका अभिनेत्री एलिजाबेथ हर्ले का सोझा शादी के प्रस्ताव रख सकेलें.\nभारत 29 सितम्बर से सिंगापुर के आईलैंड कंट्री क्लब गोल्फ कोर्स में शुरू होखे वाला एशियाई एमैच्योर गोल्फ चैम्पियनशिप खातिर आपन मजबूत टीम भेजले बा.


केदारनाथ सिंह :: :: :: हिंदी भुला जानी :: संस्मरण\nहिंदी भुला जानी\nकि बस मैं ही मिलूँ,\nऔर दिल्‍ली न आए बीच में\nक्‍या है कोई उपाय!\n- ' गाँव आने पर'\nजहाँ गंगा आ सरजू ई दूनो नदी क संगम बा, ओसे हमरे गाँव के दूरी लगभग आठ किलोमीटर होई। दूनो नदी क बीच में पड़ला के वजह से एह इलाका के 'दोआब' कहल जाला। एक तरह से ई इलाका उत्‍तर प्रदेश आ बिहार के सीमा-रेखा पर बा, बाकिर सांस्‍कृतिक दृष्टि से ए इलाका के संबंध बिहार से अधिका बा, खाली नाता-रिश्‍ता ना, बल्कि खान-पान आ बोलियो-बानी बिहारे से अधिक मिलेले। ऐ क्षेत्र के भोजपुरी गाजीपुर आ बनारस के भोजपुरी के अधिका निकट पड़ेले जवन अपने बनावट में आरा जिला भोजपुरी के अधिका निकट ह। हमरा गाँव से चार किलोमीटर दक्खिन गंगा बाड़ी आ करीब-करीब ओतने उत्‍तर सरजू। कहल जा सकेला कि ई दूनो नदी के माटी-पानी से ई इलाका बनल बा। पहिले जब बाँध ना बनल रहे त जुलाई-अगस्‍त के महीना में ई दूनो नदी मिल के एक हो जात रहल। हमरा इयाद में ऊ छोटकी नदी बहुत गइराई में कहीं आजो मौजूद बा जवन हमरा चबूतरा के सामने बहेले आ एक ओर जहाँ ओकर एक छोर गंगा से मिलेले त दूसर सरजू से। शायद एही वजह से नदी के साथ हमार मन के बहुत गहरा जुड़ाव बा।\nजवना गाँव में हम पैदा भइल रहनी ओकर नाम ह चकिया। एक ठीक-ठीक इतिहास त हमरा पता ना बा, बाकिर ए संबंध में कई तरह के कहानी सुनल जाले जवने के सार इहे ह कि एह गाँव के मूल निवासी कहीं बाहर से आइल रहे आ नदी के किनारा देखके इहें सब गइलें। पहिले जब आवागमन के साधन के साधन कम रहे त एह नदी क उपयोग व्‍यापारिक काम खातिर होत रहे। धीरे-धीरे एकर उपयोग कम होत गइल आ हालत ई बा कि नदी अब नाममात्र के नदी रह गइल बा। कभी केहू के एह विषय पर खोज करे के चाहीं कि देश के दूरवर्ती भाग में बहे वाली अइसन असंख्‍य नदियन के आज का हालत बा। सभ्‍यता के विकास के साथ-साथ नदी काहें सूखत जात बाड़ी स? ई हमनी के समय के एगो बड़ सवाल बा, जवना के उत्‍तर हमनी के खोजे के चाहीं।\nलगभग पचास साल पहिले चकिया छोड़लीं, हालाँकि चकिया से संबंध अभिनों छूटल नइखें, बीच-बीच में जात रहीलें, बाकिर अब गइला बुझाला जइसे कवनो परदेसी लेखा भा जादे से जादे कवनो मेहमान लेखा। ई स्थिति बहुत तकलीफदेह होले आ एकरा दंश से बचल मुश्किल होला। सब गाँवन के तरह हमारी गाँव ऊ नइखे रह गइल जवन हम छोड़ले रहलीं। हवा-पानी से लेके विचार-व्‍यवहार तक बहुत बड़ बदलाव देखल जा सकेला। एगो बहुत प्रत्‍यक्ष बदलाव त ईहे बा कि गाँव के जवन तथाकथिक शिक्षित वर्ग बा शायद उहे सबसे अशिक्षितों बा। असल में जवना तरह से ग्रामीण क्षेत्र में शिक्षा के विकास हो रहल बा, ई बुनियादी दोष ओकरे में निहित बा, बाकिर इहाँ ओ प्रसंग के विस्‍तार में गइले के जरूरत नइखे।\nपहिले हमरा परिवार में खेती-बारी होत रहे, अब ऊ बंद हो गइल बा। खेती जादे ना रहे, बाकिर खाए-पीए लायक हो जाए-ओमें से कुछ खेती आजो बाँचल बा। ओकरा के हम बचा के रखले बानी। एह पवित्र मोह खातिर कि कभी-कभी एही बहाने गाँवे जात रहीं।\nअब गाँव गइले पर सबसे बड़ा समस्‍या ई होला कि बतियाईं केकरा से! हमरा अपना उमिर के जतन संगी-साथी बाड़े ऊ अपना-अपना काम में व्‍यस्‍त रहेलें, आ ओमें से कई लोग बाहर चल गइलें। बहुत लोग त ए दुनिया में अब नइखे। एह समस्‍या के समाधान हम एह तरह से खोजले बानी कि गाँव में जेतना दिन हम रहेलीं - हिंदी भुला जानी। कभी केहू पढ़ल-लिखल हिंदी बोलबो करेला त हम धन्‍यभाग से भोजपुरिए बोले के कोशिश करेलीं। एकर दू गो फायदा बा - जहाँ भोजपुरी के अभ्‍यास ताजा हो जाला उहें एक बार हिंदी के एक तरफ रख देला के बाद गाँव के छोट-से-छोट आदमी से बतियइले में कवनो बाधा-व्‍यवधान ना रह जाला। भोजपुरी के सहज आत्‍मीयता हमराए अहसासों के तार-तार कर देले कि हम परदेसी हो गइल बानीं। तबो गाँव के चीज आ अपना संबंध में एगो छोट घटना क जिक्र करब। एगो हमार बचपन के से साथी, जेकर एही साल निधन हो गइल ह, हमरा रास्‍ता में मिल गइल त ए अनचीन्‍हारपन के अउर तीखा बोध भइल। ओकर नाम जगरनाथ रहे आ आज के भाषा में ओके दलित कहल जाई। त काफी लमहर अंतराल के बाद मिलला पर हम जगरनाथ से कहनी कि साँझ के तोहसे भेट होखे के चाहीं। साँझ के जगरनाथ अइले, आवते सवाल कइले - 'बताईं कौन काम बा?' हम जगरनाथ के कौनों काम खातिर ना बोलइलें रहीं, असहीं मिलें खातिर बोलइलें रहीं। बाकिर उनका सवाल के बाद हमरा पहिला दफे ई महसूस भइल कि एतना दिन गाँव से बाहर रहला के बाद खुद गाँव के लोगन से हमरा संबंध चुपचाप बदल गइल बा। ई ए गो आघात नियन रहल लेकिन एकरा बावजूद हम लगातार ई कोशिश करत रहलीं आ आजुओ करीलें कि गाँव जाईं त ओकरा चौहद्दी में ओसहीं प्रवेश करीं जइसे आज से पचास साल पहिले करत रहीं। लेकिन ई पचास बरस के टाइम के नकारल ना जा सकेला, अब त कई बार गइला पर ईहो सोचे के पड़ेला - जइसन अपना एगो हिंदी कविता में हम लिखले बानीं -\nपर क्‍या करूँ मैं?\n-'गाँव आने पर'\nए अनुभव से बचल ना जा सकेला, काहे से कि गाँव के जिंदगी के एगो जवन आपन लय बा ओकरा साथ शहराती जिंदगी के लय क संगत बइठावे में कई बार दिक्‍कत होले। एसे कई दफे ओ अनचीन्‍हारपन के बोध अवरू तीखा हो जाला जवना के हम पहिले जिक्र कइले रहनीं।\nलेकिन गाँव के एगो अउरी लय बा जवना के ग्रामीण प्रकृति के लय कहल जा सकेला - ऊहाँ के नदी, नाला, खेत, खरिहन, टोला, कछार, पेड़-पौधा इहाँ त‍क कि कीड़ो-मकोड़ा में, ईहो नय अब गाँव में ओही लेखा नाहीं रह गइल जवना के हम पहिला दफे गाँव में छोड़ के आइल रहीं। सबसे जादे तकलीफ आज ओ गाँव के नदी के देख के होला जवन हमरा घर के ठीक सामने बहेले - ई खाली एगो मुहावरा के रूप में कहल जाला असल में अब ओकर बहाव खतम हो गइल बा। अपना देश के बहुते नदियन लेखा हमरो गाँव के नदी भरा रहल बिया। ऊ अब नदी से एगो जबदल पानी वाला पोखरा बन गइल बिया जवना में थोड़के भर गति खाली बरसात में आवेले। लेकिन सबसे दुखद बात त ई बा कि आज गाँव के लोगन के स्‍मृतियों से धीरे-धीरे ऊ नदी हट रहल बिया। अगर हमरा से पूछल जाई कि पिछला पचास साल में हमरा गाँव के सबसे बड़ दुखद घटना या त्रासदी का रहल बा, त हम कहब - हमरा नदी क मृत्‍यु!\nजइसे माई के गोदी में बच्‍चा पलेला, हम आ हमार बहुते समउरी लोग ओ नदी के गोदी में ओहीं लेखे पलेला। सँउसे वैज्ञानिक प्रगति के बावजूद ई केवना तकलीफदेह बा कि गाँव के नदी मर रहल बाड़ी स आ ओकुल के बचावे खातिर कवनो उपाय केहू के पास ना बा।\nलेकिन गाँव में सबकुछ एही लेखिन नाहीं बा। बहुत कुछ टूट बिखर गइल बा, बहुते गीत जवना के हम लरिकाईं में सुनले रहलीं उहाँ केहू के याद ना बा, शायद बहुत-सा कीड़ो-मकोड़ा अब बहुत कम दिखाई पड़ेलन स, लेकिन ए सबकुछ के साथ-साथ गाँव के जिंदगी के बाँधे वाली एगो चीज हम अबहियों पावेलीं। ओकरा के ठीक-ठीक नाम देहल हमरा खातिर मुश्किल बा। बाकिर ई बात अबहियो बाँचल बा कि एक आदमी दूसरा आदमी के इहाँ बिना कामो के जा सकेला, कुछ देर हँस-बोल सकेला आ सारी पंचाइती राजनीति के बावजूद एगो अपना गाँव खातिर चिंतित भा परेशान होइ सकेला। ई बात हमरा के एगो खास ढंग से प्रभावित करेले आ शायद हम बार-बार गाँव जाईलें त ओही के खोजे खातिर जाईलें। कई बार ई डर जरूर लागेला कि ऊहो कहीं नदी लेखा धीरे-धीरे खतम न हो जाए। ऊ कइसे बचल रही, ई हम ना जानेनी। कबो-कबो ईहो डर लागेला कि अगर नदी ना रही त गाँव के अस्मितो के ना बचावल जा सकेला। एकाध बेर गाँव के कुछ उत्‍साही युवक लोग नदी के बचावे खातिर उत्‍सुक दिखाई पड़ेला त भीतर थोड़ा ढाँढ़स होला कि शायद गाँव के अस्मिता चाहे जतना जर्जर हो गइल होखे, बचावल जा सकेला। फिर ईहो बुझाला कि खाली एगो गाँव के बचावे के सवाल ना ह। एह देश के सगरो गाँव धीरे-दीरे आपन अस्मिता खो रहल बाने स आ एकरा ओ प्रायः सोच-विचार क प्रकिया बंद हो गइल बा। ई सब परिस्थिति परेशान करेला, लेकिन गाँव अबहियो बार-बार खींचेला त उहाँ कुछ त होई जवन ओ परिवेश में न मिले, जवना में अब रहे खातिर हम आ हमरा जइसन लोग अभिशप्‍त बा।\nहिंदी समय में केदारनाथ सिंह की रचनाएँ\nअकाल में दूब\nअँगूठे का निशान\nएक कविता - निराला को याद करते हुए\nएक छोटा सा अनुरोध\nएक दिन हँसी-हँसी में\nओ मेरी उदास पृथ्वी\nकुछ और टुकड़े\nघुलते हुए गलते हुए\nजनहित का काम\nन होने की गंध\nफलों में स्वाद की तरह\nबढ़ई और चिड़िया\nयह अग्निकिरीटी मस्तक\nरक्त में खिला हुआ कमल\nशाम बेच दी है\nसन ४७ को याद करते हुए\nसूर्यास्त के बाद एक अँधेरी बस्ती से गुजरते हुए


मराठा आरक्षण के असंवैधानिक करार दिहलसि सुप्रीम कोर्ट – टटका खबर\nदेश-दुनिया रोजी-रोजगार शिक्षा\nMay 5, 2021 मराठा आरक्षण, सुप्रीम कोर्ट\nसरकारी नौकरी आ शिक्षण संस्थानन में दाखिला खातिर महाराष्ट्र में मराठा समुदाय खातिर दीहल गइल 16 फीसदी आरक्षण के अंसैवाधिनक मानत सुप्रीम कोर्ट कह दिहलसि कि ई आरक्षण खातिर पहिले से तय कइल जा चुकल पचास फीसदी सीमा से अधिका हो जात बा. अइसन कवनो आधार नइखे लउकत जवना का आधार पर मराठा समुदाय के आरक्षण जोग मानल जा सके.\nजान जाईं कि एह मामिला में अउरिओ राज्य सरकार लागल रहली सँ काहें कि अनेके राज्यन में आरक्षण तय सीमा के पार जा चुकल बा आ अब ओहिजो एकरा खिलाफ आवाज उठ सकेला. सबले खास बाति इहो बा कि केन्द्रो सरकार मराठा आरक्षण से सहमति जतवलसि अदालत में बाकिर ई सहमति बेमानी हो गइल.\nअदालत इहो कहलसि कि राज्य सरकारन का लगे अइसन कवनो अधिकार नइखे जवना तहत ऊ कवनो जाति भा समुदाय के पिछड़ी जाति का सूची में जोड़ सको. राज्य सरकार आपन सुझावे भर राष्ट्रपति का लगे भेज सकेले आ राष्ट्रपतिए ई जोड़ घटाव कर सकेलें.\nमहाराष्ट्र सरकार के दीहल एह मराठा आरक्षण के मुंबई हाई कोर्ट मान लिहले रहुवे. बाकिर सुप्रीम कोर्ट ओकरा फैसला के पलटि दिहलसि. हालांकि इहो कहलसि कि एह आरक्षण का तहत पहिले दीहल जा चुकल दाखिला भा नौकरी पर एह फैसला से कवनो असर ना पड़ी आ पिछला बहाली आ दाखिला बरकरार मानल जाई.\nएगो दोसरा फैसला में केन्द्र सरकार का खिलाफ अवमानना के कार्रवाई रोक दिहलसि सुप्रीम कोर्ट बाकिर कहलसि कि केन्द्र सरकार काल्हु ले बता देव कि ऊ दिल्ली के आक्सीजन कइसे दी. दिल्ली हाई कोर्ट आक्सीजन सप्लाई के निगरानी करत रही.


हिन्दुत्व एगो जहर ह : बतंगड़ – 102 – Anjoria\nनवम्बर 2, 2018 बतंगड़, हिन्दुत्व एगो जहर ह\nपहिला बेर देश के कवनो गोल हिन्दुवन का खिलाफ खुला लड़ाई के एलान क दिहलसि आ ई गोल ना त मुस्लिम लीग ह, ना ओवैसी के मजलिस. ई गोल ह अपना के जनेऊधारी बरहमन होखे के दावा करे वाला के गोल कांग्रेस. लोकसभा में कांग्रेस के नेता खडगे के कहना बा कि हिन्दुत्व एगो जहर ह आ एकरा के चिखलो के जरुरत नइखे. देश आ दुनिया भर के हिन्दुवन के एक छत्र का नीचे ले आवे के कोशिश में लागल राष्ट्रीय स्वंयसेवक संघ अपना एगो कार्यक्रम में देश के कई एक विरोधी गोलन के नेता लोग के नेवते के बाति कहले रहुवे आ खडगे ओही नेवता पर बोलत रहलें. अबहीं नेवता मिलबो ना कइल आ एने से खुलेआम एलान हो गइल कि हिन्दुत्व के जहर चिखला के जरुरत नइखे राहुल के आ ऊ पहिलहीं से ओकरा बारे में जानत बाड़ें.\nराहुल के दुर्भाग कहीं भा सुभाग सबले पहिले उनुकर महतारिए उनुका के सलाह दिहले रहुवी कि सत्ता जहर ह आ एकरा से बच के रहीहऽ. तबे से राहुल अपना महतारी के बाति के गाँठ बान्ह लिहले बाड़न आ बाकी के कांग्रेसियन के सगरी चाल के कुचाल बनावल ऊ एही में लागल बाड़न कि कवनो तरह सत्ता के जहर पियला से बचला के जरुरत बा. अब खडगे हिन्दुत्वो के जहर बता दिहले बाड़न त सगरी कांग्रेसियन के मकसद इहे हो गइल बा कि देश से हिन्दुत्व के नामोनिशान मेटा देबे के बा. अब देश के हिन्दुवन के सोचे के बा कि अपना के जहर बतावे वाला लोगन से कइसन बेवहार कइत जाव. हमार त पहिलहीं से कहना ह, आ ई पुरान कहाउतो ह कि – जो तोको काँटा बुए ताहि बोव तू भाला. वह साला भी समझेगा कि पड़ा बाप से पाला.\nखैर, बतंगड़ में राहुल के नाम आइए गइल त इहो बतावल जरुरी लागत बा कि उनुका से देश भर के कॉमेडियन परेशान बाड़ें काहें कि अतना शानदार कॉमेडी उहो लोग नइखे करि पावत जइसन कॉमेडी राहुल बहुते सहज भाव से करि जालें. कॉामेडियन लोग भलहीं राहुल से परेशान होखसु बतंगड़ा ला त ऊ बहुते काम के बाड़ें. करीब करीब हरे हप्ता उनुके सहारे बतंगड़ो के काम निकल जात बा. आजु जब हम ई बतंगड़ लिखे बइठल बानी राहुल बबुआ चीन गइल बाड़न. कह के त निकलल बाड़न कि कैलाश मानसरोवर के यात्रा करे जात बाड़न. बाकिर दावा से नइखे कहल जा सकत. हो सकेला कि उनुका चीन के नेता लोग से कुछ राय विचार करे के होखे. आखिर कुछ ना कुछ त खास जरुर बा जवना चलते चीन जात बेरा राहुल के औपचारिक विदाई करे ला चीन के राजदूत खुद मौजूद रहलन. कांग्रेसियन का तरफ से सफाई आ रहल बा कि ई त साधारण डिप्लोमेटिक शिष्टाचार हवे. अरे भाई ई कइसन शिष्टाचार ह जवन मुख्यमंत्रियन ला ना देखावल जाला. मतलब साफ बा कि राहुल के चीन यात्रा में कुछ ना कुछ खास जरुर बा.\nकैलाश मानसरोवर यात्रा खातिर खास तौर पर रोक बा कि एह यात्रा में हिन्दुवे जा सकेला आ पता ना तब राहुल कवना आधार पर एह यात्रा पर गइल बाड़न. महतारी के ईसाई होखला में कवनो सन्देह ना होखे के चाहीं. दादी के निकाह भइल रहुवे. बाप के मजहब का बारे में दावा से कुछ ना कहल जा सके. हँ हिन्दू में ई सुविधा जरुर बा कि एह में धर्मान्तरण के कवनो विधि विधान नइखे. बस रउरा कहि दीं कि हम हिन्दू हईं आ रउरा हिन्दू मान लीहल जाएब. दिक्कत तब आवेला जब ओह आदमी के जाति तय करे के होला. एह सूरत में ओकरा कुल खानदान में पुरनियन के जाति से फैसला हो सकेला. बाकिर कहे वाला त इहाँ ले कहेलें कि मोतीलाल के नाम नेहरु एह से पड़ल कि उनुका के नहर का किनार से पावल गइल रहुवे. एहसे एह पचरा में पड़ला के जरुरत नइखे. राहुल के कवनो जाति होखे जब बाँड़े रहे के बा त बाद में कवनो दिक्कते नइखे आवे वाला.\nबाकिर हिन्दू के जहर बतावे वालन का डंक से दूर रहला के जरुरत जरुरे बा.


स्पेस क्रिएटिव मीडिया के नया पहल…. – Anjoria\nपब्लिक रिलेशन (PR) का क्षेत्र में एगो नया सोच आ निशाना का साथ उतरल “स्पेस क्रिएटिव मीडिया”. भोजपुरी इंडस्ट्री के प्रमोशनल पैतरन के सही ट्रेक पर ले आवे के कोशिश में जुटल बा. एह दिसाईं एक डेग आगा बढ़ावत स्पेस क्रिएटिव मीडिया एगो म्यूजिक कम्पनी का साथे टाय-अप कइले बा जवना का तहत भोजपुरी फिलिमन के गीत-संगीत के वेब प्रोमोशन का ज़रिये बेसी से बेसी लोग तक चहुँपावल जाई.\nभोजपुरी फिलिमन के गीत-संगीत के महत्त्व केहू से छिपल नइखे. लेकिन आज नामी-गिरामी म्यूजिक कम्पनी सब भोजपुरी संगीत के शोषण करत बानी सँ आ इहे कारण बा कि बढ़िया से बढ़िया भोजपुरी संगीत एह म्यूजिक कंपनियन के कचड़ा के ढ़ेर बन के रह जात बाड़ी सँ. स्पेस क्रिएटिव मीडिया भोजपुरी संगीत के मिठास बेसी से बेसी लोग ले चहुँपा के ऊकरा के ओकर वाजिब हक दिआवे के तय कर लिहले बा. उम्मेद कइल जाव कि स्पेस क्रिएटिव मीडिया के एह नया पहल से भोजपुरी संगीत के एगो नया आयाम मिल पाई.


हिंदुत्व आ नार्वे में भइल खून खराबा के नाता – Anjoria\nजुलाई 29, 2011 खून खराबा, हिंदुत्व\nहालही में नार्वे का राजधानी ओस्लो में 32 साल के ब्रेविक धमाका कर के 80 आदमी के जान ले लिहलसि. मीडिया में कहल गइल कि ऊ दक्षिणपंथी विचारधारा का आवेश में रहुवे, माने कि ऊ हिंदुत्व के विचारधारा के आवेश में रहुवे. अइसन खबरन से हिंदुत्व का बारे में सुसंगत सोच राखेवाला लोग के बहुते तकलीफ भइल आ उनुका सोचे में दिक्कत भइल कि आखिर अइसन कइसे भइल आ काहे भइल ? जहां ले ब्रेविक के सवाल बा त एह खून खराबा से पहिले ओकरा सनक से ना त आसपास के समाज वाकिफ रहल ना पुलिसे के कवनो अइसन अनेसा रहल. एह घटना के बाद सरकारी जांच आ निजी खोज से पता चलल कि ऊ आदमी पिछला कुछ समय से एह सनक का गिरफ्त में रहल आ एकरा बारे में केहू के कुछ मालूम ना भइल. ऊ बहुते दिन से कई वेब साइटन पर आपन विचार बतावत लिखत रहुवे.\nमनोवैज्ञानिकन के कहना बा कि सनक कुछ त अपना भीतर पनपेले आ कुछ बाहर के भड़काऊ तत्व से प्रोत्साहित होले. बाहरी भड़काऊ तत्व अकसरहा अइसन विचार के गलत दिशा का ओरि मोड़ देले. ब्रेविको के मनोवृत्ति कुदरत के एह नियम से अलग नइखे. बढ़िया पढ़ाई का बावजूद ब्रेविक के दिलोदिमाग में सनक अउर बेसिरपैर के विचार जनम लिहलसि आ इंटरनेट के माध्यम से दोसरा देशन के धर्म अउर संस्कृति से सीधा सम्पर्क होखला का बावजूद ओकरा सनक आ विवेकहीनता में कमी ना भइल.\nब्रेविक के एह अविवेकपूर्ण विचारधारा के भड़कावे वाला तत्वन में इस्लामविरोधी कट्टर हिंदुत्व विचारधारो एगो तत्व रहल. ओकरा भीतर दु तरह के विचारधारा रहुवे. पहिला त इस्लाम विरोधी आ दोसरका इस्लाम से बढ़त खतरा के अनदेखी करे वालन के इस्लाम के प्रति उदारता से उपजल खीस. हालांकि ई दुनु काल्पनिक रहे आ हकीकत से एकर कवनो लेना देना ना रहल. ई विचारधारा ठीक वइसने बा जइसे कवनो बच्चा के अन्हार में भूत के डर लागेला. इस्लाम से उपजे वाला काल्पनिक खतरा के भय शायद ब्रेविक के कट्टर हिंदू संगठन आ कट्टर आदर्श के साइबर दुनिया में पहुंचा दिहलसि. ऊ पहिले से तय मानिये चुकल रहुवे कि इस्लाम खतरनाक ह आ एह पृष्ठभूमि में जब ऊ वेब का दुनिया में कट्टर हिंदू संगठनन के ओह लेखन से दुचार भइल, जवना में मुसलमानन का हाथे हिंदुवन के सतावल जाये आ मुसलमानन के अवैध घुसपैठ के झूठ-साँच किस्सा रहल. ऊ एह लेखन के इस्लाम के खराब होखल साबित करे वाल विषयनिष्ठ विश्लेषण माने लागल.\nअइसना में एह निष्कर्ष पर चहुँपल गलत होई कि हिंदुत्व विचारधारा खातिर ओकर चोंचलेबाजी ओकरा भीतर पनपत इस्लामविरोधी खीस के भड़का दिहलसि. एहसे उलट लागत त इहे बा कि ऊ हिंदुत्ववादी वेब साइटन पर से पढ़ल विचारन का रोशनी में अपना खुद के विश्लेषण के सही माने लागल. हमनीओ का अपना देश गुजरात अउर अयोध्या में भीड़ के सनक देख चुकल बानी. बाकिर कवनो एगो अकेला आदमी के सनक के अइसन उदाहरण अबही ले देखे के नइखे मिलल. प्रतिबद्धता का सहारे भीड़ के सनक पर काबू राखल जा सकेला. ई दोसर बाति बा कि अपना देश में अयोध्या अउर गुजरात जइसन सामूहिक सनक के घटनन पर काबू ना कइल जा सकल. एकर कारण ई रहे कि तब ओहिजा के सरकार ओकरा पर काबू कइल चाहते ना रहली सँ. जहाँ ले कवनो अकेला आदमी के सनक के सवाल बा त कवनो सरकार चाहे ऊ कतनो प्रतिबद्ध काहे ना होखे, ओकरा पर काबू ना कर सके. एह जानकारी में हिंदुत्व भा कवनो मजहब के प्रचार करे वालन के गंभीरता से सोचे के चाहीं.